**ИЗВЈЕШТАЈ О РАДУ**

**АГЕНЦИЈЕ ЗА ВИСОКО ОБРАЗОВАЊЕ РЕПУБЛИКЕ СРПСКЕ**

**ЗА 2023. ГОДИНУ**

Бања Лука, фебруар 2024. године

**САДРЖАЈ**

[I УВОД 3](#_Toc158292954)

[II ЗАКОНОДАВНИ ДИО 4](#_Toc158292955)

[III ТЕМАТСКИ ДИО 4](#_Toc158292956)

[3.1. АКРЕДИТАЦИЈА УСТАНОВА И СТУДИЈСКИХ ПРОГРАМА 4](#_Toc158292957)

[3.2. ПОСТУПЦИ ВАЊСКОГ ВРЕДНОВАЊА У СВРХУ ПОЧЕТНЕ АКРЕДИТАЦИЈЕ 14](#_Toc158292958)

[3.3. АЖУРИРАЊЕ ЛИСТА РЕЦЕНЗЕНАТА 15](#_Toc158292959)

[3.4. МЕЂУНАРОДНА САРАДЊА 15](#_Toc158292960)

[3.5. ПРИЗНАВАЊЕ СТРАНИХ ВИСОКОШКОЛСКИХ КВАЛИФИКАЦИЈА 17](#_Toc158292961)

[3.6. САРАДЊА СА ИНСТИТУЦИЈАМА И ТИЈЕЛИМА У ОБЛАСТИ ВИСОКОГ ОБРАЗОВАЊА 19](#_Toc158292962)

[IV ОРГАНИЗАЦИЈА РАДА 20](#_Toc158292963)

[4.1. РАД ОРГАНА И ТИЈЕЛА АГЕНЦИЈЕ 21](#_Toc158292964)

[V ФИНАНСИЈСКИ ИЗВЈЕШТАЈ 23](#_Toc158292965)

**ИЗВЈЕШТАЈ О РАДУ**

**АГЕНЦИЈЕ ЗА ВИСОКО ОБРАЗОВАЊЕ РЕПУБЛИКЕ СРПСКЕ**

**ЗА 2023. ГОДИНУ**

1. УВОД

Агенција за високо образовање Републике Српске je oснована Одлуком Владе Републике Српске број: 04/1-012-2-273/11 од 24.02.2011. године под називом ЈУ Агенција за акредитацију високошколских установа Републике Српске. Законом о обезбјеђењу квалитета у високом образовању Републике Српске (у даљем тексту: Закон о обезбјеђењу квалитета),[[1]](#footnote-1) ЈУ Агенција за акредитацију високошколских установа Републике Српске је трансформисана у Агенцију за високо образовање Републике Српске (у даљем тексту: Агенција) као њен правни сљедбеник. У складу са Законом о обезбјеђењу квалитета и Статутом Агенције,[[2]](#footnote-2) Агенција обавља послове:

* акредитације високошколских установа и студијских програма,
* вањског вредновања у сврху почетне акредитације,
* давања препоруке Министарству за научнотехнолошки развој и високо образовање Републике Српске за издавање дозволе за рад, односно одбијање захтјева за издавање дозволе за рад високошколској установи,
* утврђивања стандарда за почетну акредитацију и стандарда за акредитацију,
* тематског вредновања и аудита,
* професионалног признавања страних високошколских квалификација,
* повезивања и укључивања у међународна удружења и мреже које се баве осигурањем квалитета у систему високог образовања,
* вођења регистра акредитованих високошколских установа и студијских програма у Републици Српској,
* прикупљања и обраде података о систему високог образовања и другим системима с којима је високо образовање повезано,
* представљања Републике Српске на међународним конференцијама, скуповима, међународним организацијама и удружењима у оквиру своје надлежности и
* учешћа у међународним и домаћим пројектима из области обезбјеђења квалитета у високом образовању.

Извјештај о раду Агенције је сачињен у складу са Програмом рада Агенције за 2023. годину. Влада Републике Српске је на 17. сједници одржаној 20.4.2023. године, дала сагласност на Програм рада са финансијским планом Агенције за 2023. годину, број: 04/1-012-2- 1289/23 од 20.4.2023. године.

У складу са чланом 43. став 1. Закона о обезбјеђењу квалитета, Агенција подноси Народној скупштини Републике Српске годишњи извјештај о раду најкасније до 30. јуна текуће године за претходну годину. Извјештај о раду са финансијским извјештајем Агенције за 2022. годину број: 02/1-021-824/23, разматран је и усвојен на Четвртој редовној сједници Народне скупштине Републике Српске одржаној 20.7.2023. године.

1. ЗАКОНОДАВНИ ДИО

На Петој посебној сједници Народне скупштине Републике Српске одржаној 8.2.2023. године разматран је и усвојен Приједлог закона о измјени и допуни Закона о обезбјеђењу квалитета у високом образовању Републике Српске. [[3]](#footnote-3) Разлози за доношење наведеног закона се односе на потребу прецизнијег формулисања моделa акредитације студијских програма, као и на увођења института жалбе у поступку професионалног признавања страних високошколских квалификација.

Уставни суд Босне и Херцеговине је рјешавајући по захтјеву седам делегата Вијећа народа Републике Српске за оцјену уставности одредаба Закона о обезбјеђењу квалитета, на сједници одржаној 28. септембра 2023. године донио Одлуку којом је утврђено да девет чланова Закона о обезбјеђењу квалитета нису у складу са Уставом БиХ, и то: члан 7, члан 8 тач. 1), 2), 3), 4), 5), 6), 7), 8) и 9), члан 9 став (3), члан 19, члан 22, члан 30 став (1) тач. 6), 7), 8), 9), 10), 13) и 14), члан 33 став (1) тач. 5), 6), 7) и 8) и став (2) истог члана, члан 37, члан 48 став (1) тачка 3) и став (2) истог члана, те члан 50. [[4]](#footnote-4) Наведеном одлуком Уставног суда Босне и Херцеговине су прекршене Уставом загарантоване надлежности Републике Српске у области образовања које је, у складу са чланом III Устава Босне и Херцеговине, искључива изворна надлежност ентитета, кантона у Федерацији БиХ и Брчко Дистрикта. Након ступања на снагу наведене одлуке, Агенција је наставила са извршавањем својих надлежности прописаних Законом о обезбјеђењу квалитета и Законом о високом образовању Републике Српске[[5]](#footnote-5), а у складу са Законом о непримјењивању одлука Уставног суда Босне и Херцеговине[[6]](#footnote-6).

1. ТЕМАТСКИ ДИО
   1. АКРЕДИТАЦИЈА УСТАНОВА И СТУДИЈСКИХ ПРОГРАМА
      1. Нове пријаве за акредитацију

У 2023. години пет високошколских установа су поднијеле пријаве за акредитацију установе/студијских програма:

* Универзитет у Бањој Луци – високошколска установа и кластерска акредитација 9 (девет) студијских програма:
  + студијски програми првог циклуса: Хемија, Графичко инжењерство, Прехрамбене технологије и индустријске биотехнологије, Текстилно инжењерство,
  + студијски програми другог циклуса: Хемија, Графичко инжењерство, Прехрамбенo инжењерство, Текстилно инжењерство, Хемијско инжењерство.
* Универзитет у Источном Сарајеву – високошколска установа и кластерска акредитација 6 (шест) студијских програма:
  + студијски програми првог циклуса: Економија (Економски факултет Пале), Пословна економија, Економија (Економски факултет Брчко),
  + студијски програми другог циклуса: Међународна економија, Дигитална економија, Финансије, банкарство и осигурање.
* Универзитет за пословне студије – високошколска установа и кластерска акредитација 4 (четири) студијска програма:
* студијски програми првог циклуса: Пословне и финансијске студије, Менаџмент и маркетинг, Менаџмент и маркетинг малих и средњих предузећа,
* студијски програм другог циклуса: Менаџмент и маркетинг малих и средњих предузећа.
* Независни универзитет Бања Лука - високошколска установа и 8 (осам) студијских програма:
* студијски програми првог циклуса: Специјална едукација и рехабилитација, Заштита животне средина и заштита на раду, Предшколско васпитање и образовање, Рачунарство и информатика, Цивилна заштита,
* студијски програми другог циклуса: Специјална едукација и рехабилитација, Економија и пословање, Безбједност и криминалистика.
* Висока школа „Banja Luka College“- високошколска установа и 2 (два) студијска програма првог циклуса: Менаџмент, пословање и пословна економија и Информатика.

За наведене високошколске установе/студијске програме је у току поступак провјере комплетности документације и провјере легитимности за приступ акредитацији код надлежних органа, Републичке управе за инспекцијске послове и Министарства за научнотехнолошки развој и високо образовање (у даљем тексту: Министарство), осим за студијске програме Универзитета у Бањој Луци за које је провјера легитимности завршена. Провјера легитимности се спроводи с циљем утврђивања испуњености свих законом прописаних услова за обављање дјелатности високог образовања, а што представља предуслов за покретање поступка акредитације.

За Универзитет у Бањој Луци и пријављене студијске програме, након претходне провјере легитимности установе/студијских програма за акредитацију, у октобру 2023. године именована је Комисија стручњака за вањско вредновање високошколске установе и кластера студијских програма из области инжењерства и технологије.

* + 1. Провођење поступака акредитације

У 2023. години су спровођени поступци (ре)акредитације за сљедеће високошколске установе/студијске програме:

* Високу школу „Колеџ козметологије и естетике“ Бања Лука (прва акредитација и акредитација студијског програма)
* Високу школу за примијењене и правне науке „Прометеј“ Бања Лука (реакредитација и акредитација два студијска програма)
* Паневропски универзитет Апеирон (реакредитација установе и акредитација 11 студијских програма)
* Универзитет за пословни инжењеринг и менаџмент, Бања Лука (реакредитација установе и акредитација 8 студијских програма)
* Високу школу за туризам и хотелијерство Требиње и два студијска програма (прва акредитација и акредитација 2 студијска програма)
* Студијски програм Графички дизајн и визуелне комуникације Високе школе „Banja Luka College“ (појединачна акредитација студијског програма)
* Високу пословно техничку школу Добој (реакредитација установе и акредитација студијских програма),
* Високу школу за економију и информатику, Приједор (прва акредитација и акредитација студијског програма)
* Универзитет у Источном Сарајеву - кластер студијских програма из области инжењерства и технологије

За **Високу школу „Колеџ козметологије и естетике“ Бања Лука,** Комисија стручњака је сачинила извјештаје о вањском вредновању високошколске установе и студијског програма у октобру 2023. године. У међувремену је Просвјетна инспекција извршила ванредни инспекцијски преглед и у септембру 2023. године за Високу школу донијела рјешење о забрани обављања дјелатности високог образовања које траје до прибављања дозволе за рад на новој адреси. Министарство је дописом из новембра 2023. године обавијестило Агенцију да је Висока школа упутила Министарству захтјев за лиценцирање новог пословног простора, што се у складу Законом о високом образовању тумачи као захтјев за издавање дозволе за рад на новој адреси/сједишту, који је Министарство закључком одбацило јер Висока школа није доставила доказ о власништву пословног простора. На основу информација добијених од Просвјетне инспекције и Министарства, Високој школи „Колеџ козметологије и естетике“ и студијском програму Козметологија и естетика (240 ECTS) је Рјешењем Агенције из децембра 2023. године одбијен захтјев за акредитацију због неиспуњавања услова за обављање дјелатности високог образовања.

У поступку акредитације високошколске установе и студијских програма **Високе школе за примијењене и правне науке „Прометеј“,** у фебруару 2023. године Комисија стручњака за вањско вредновање високошколске установе и студијских програма је радила на усаглашавању коначне верзије извјештаја. Почетком марта 2023. године поступак акредитације је прекинут усљед околности које су узроковане акцијом Државне агенције за истраге и заштиту – СИПА по наредби Тужилаштва Босне и Херцеговине, а у вези са незаконитим издавањем диплома (видјети детаљније у Поглављу 3.1.5). Високошколска установа је изјавила жалбу на Закључак о прекиду поступка Управном одбору Агенције, који је, након разматрања исте и на основу прибављеног мишљења Комитета за жалбе и приговоре, усвојио жалбу, те су предмети враћени Агенцији на даље поступање, уз обавезу да се прибаве све информације релевантне за наставак поступка, а које се првенствено односе на услове за легитимност установе за акредитацију који су прописани Правилником о акредитацији високошколских установа и студијских програма. Након прибављања релевантних информација од Тужилаштва БиХ и Просвјетне инспекције, у новембру 2023. године су настављене активности на усаглашавању коначне верзије извјештаја.

Након што је крајем 2022. године сачињен коначан извјештај о вањском вредновању **Паневропског универзитета Апеирон Бања Лука** и 11 студијских програма од стране Комисије стручњака, те доносен закључак о усклађености поступка вањског вредновања са критеријумима, стандардима и Правилником о акредитацији од стране Акредитацијског вијећа, Агенција је у јануару 2023. године упутила високошколској установи писмо очекивања за 4 (четири) студијска програма, те у фебруару 2023. године од Агенције за развој високог образовања и обезбјеђење квалитета (у даљем тексту: ХЕА) затражила препоруку о акредитацији установе и 7 (седам) преосталих студијских програма. Почетком марта 2023. године поступак акредитације је прекинут усљед околности које су узроковане акцијом Државне агенције за истраге и заштиту – СИПА по наредби Тужилаштва Босне и Херцеговине, а у вези са незаконитим издавањем диплома (видјети детаљније у Поглављу 3.1.5). Високошколска установа је изјавила жалбу на Закључак о прекиду поступка Управном одбору Агенције, који је, након разматрања исте и на основу прибављеног мишљења Комитета за жалбе и приговоре, усвојио жалбу, те су предмети враћени Агенцији на даље поступање, уз обавезу да се прибаве све информације релевантне за наставак поступка, а које се првенствено односе на услове за легитимност установе за акредитацију који су прописани Правилником о акредитацији високошколских установа и студијских програма. Након прибављања релевантних информација од Тужилаштва БиХ, Просвјетне инспекције и ХЕА, у новембру 2023. године поступак акредитације је настављен и окончан доношењем рјешења о исходу акредитације (видјети Поглавље 3.1.3). Након наставка поступка, у октобру 2023. године су сачињени и планови мјера за реализацију препорука Комисије стручњака за вањско вредновање студијских програма којима је упућено писмо очекивања.

У поступку акредитације високошколске установе и студијских програма **Универзитета за пословни инжењеринг и менаџмент Бања Лука,** у јануару 2023. године именована је Комисија стручњака за спровођење вањског вредновања у сврху акредитације и започеле су формалне процедуре које претходе почетку рада Комисије стручњака. Почетком марта 2023. године поступак акредитације је прекинут усљед околности које су узроковане акцијом Државне агенције за истраге и заштиту – СИПА по наредби Тужилаштва Босне и Херцеговине, а у вези са незаконитим издавањем диплома (видјети детаљније у Поглављу 3.1.5). Високошколска установа је изјавила жалбу на Закључак о прекиду поступка Управном одбору Агенције, који је, након разматрања исте и на основу прибављеног мишљења Комитета за жалбе и приговоре, усвојио жалбу, те су предмети враћени Агенцији на даље поступање, уз обавезу да се прибаве све информације релевантне за наставак поступка, а које се првенствено односе на услове за легитимност установе за акредитацију који су прописани Правилником о акредитацији високошколских установа и студијских програма. Након прибављања релевантних информација од Тужилаштва БиХ и Просвјетне инспекције, у новембру 2023. године је настављен поступак вањског вредновања за установу и пријављене студијске програме.

У поступку акредитације високошколске установе и студијских програма **Високе школе за туризам и хотелијерство Требиње,** у априлу 2023. године именована је Комисија стручњака за спровођење вањског вредновања у сврху акредитације високошколске установе и студијских програма. Комисија стручњака је у јуну 2023. године обавила посјету високошколској установи. У току су активности на усаглашавању коначне верзије извјештаја о акредитацији.

У поступку акредитације **студијског програма Графички дизајн и визуелне комуникације Високе школе „Banja Luka College“** (по моделу појединачне акредитације), Комисија стручњака је обавила посјету високошколској установи у марту 2023. године. Коначан извјештај о вањском вредновању наведеног студијског програма је сачињен у јулу 2023. године. На основу извјештаја о вањском вредновању студијског програма и препоруке о исходу акредитације, Високој школи је у септембру 2023. године упућено писмо очекивања. У октобру 2023. године сачињен је План мјера за реализацију препорука Комисије стручњака за вањско вредновање студијског програма, у сврху његовог унапређења.

Посјета Комисије стручњака **Високој пословно техничкој школи Добој** у поступку акредитације установе и студијских програма Пословна економија - 180 и 240 ECTS,   је реализована у мају 2023. године. Извјештаји о вањском вредновању установе и студијских програма су сачињени у августу 2023. године и у септембру достављени Акредитацијском вијећу на разматрање. У току је усаглашавање коначних верзија извјештаја.

Након усаглашавања коначних верзија анекса извјештаја за **Високу школу за економију и информатику, Приједор,** Агенција је у јануару 2023. године затражила од ХЕА препоруку о акредитацији високошколске установе и студијског програма. На основу мишљења Комисије стручњака, ХЕА је доставила препоруку о одбијању акредитације високошколске установе и студијског програма. У фебруару 2023. године, на позив Агенције, одржан је састанак са пуномоћником Високе школе, ради упознавања установе са поступком вањског вредновања, препоруком Комисије стручњака о исходу акредитације, препоруком ХЕА, те закључком Акредитацијског вијећа о усклађености поступка вањског вредновања са критеријумима, стандардима и Правилником о акредитацији. Агенција је у марту 2023. године донијела рјешења о одбијању акредитације високошколске установе и студијског програма (видјети Поглавље 3.1.3).

Након сачињавања коначних извјештаја о вањском вредновању студијских програма у поступку акредитације **кластера студијских програма из области инжењерства и технологије Универзитета у Источном Сарајеву**, Акредитацијско вијећа је јуну 2023. године донијело закључак о усклађености поступка вањског вредновања са критеријумима, стандардима и Правилником о акредитацији, док је у јулу 2023. године од стране ХЕА достављена препорука о акредитацији кластера студијских програма. Донесена су три рјешења о акредитацији (за 11 студијских програма) и писмо очекивања за један студијски програм (видјети Поглавље 3.1.3). План мјера за реализацију препорука Комисије стручњака за вањско вредновање студијског програма који је добио писмо очекивања је сачињен у септембру 2023. године.

* + 1. Издавање рјешења о акредитацији и писама очекивања

Агенција је у складу са препорукама комисија стручњака, закључцима Акредитацијског вијећа те законским и подзаконским актима у области обезбјеђења квалитета, донијела пет рјешења о акредитацији установа/студијских програма и то за:

* Једанаест студијских програма Универзитета у Источном Сарајеву
  + Електротехнички факултет (рјешење о акредитацији шест студијских програма, август 2023. године),
  + Факултет за производњу и менаџмент Требиње (рјешење о акредитацији четири студијска програма, август 2023. године),
  + Технолошки факултет (рјешење о акредитацији једног студијског програма, август 2023. године)
* Паневропски универзитет Апеирон и седам студијских програма (рјешење о акредитацији високошколске установе и рјешење о акредитацији седам студијских програма из новембра 2023. године).

У 2023. години су донесена 3 (три) писма очекивања за студијске програме и то за:

* Један студијски програм Универзитета у Источном Сарајеву (август 2023. године),
* Четири студијска програма Паневропског универзитета Апеирон (јануар 2023. године)
* Један студијски програм Високе школе „Banja Luka College“ (септембар 2023. године)

Донесена су и рјешења о одбијању акредитације и захтјева за акредитацију и то за:

* Високу школу за економију и информатику Приједор - у марту 2023. године је донесено Рјешење о одбијању акредитације високошколске установе и Рјешење о одбијању акредитације студијског програма Јавна управа. Високa школa је изјавила жалбе на рјешења о акредитацији, које су од стране Управног одбора Агенције на сједници одржаној у мају 2023. године, одбијене као неосноване. Висока школа је након тога покренула управни спор. У септембру 2023. године Просвјетна инспекција је обавијестила Агенцију да је Високој школи за економију и информатику Приједор изречена мјера забране обављања дјелатности високог образовања у Републици Српској.
* Високу школу „Колеџ козметологије и естетике“ и студијски програму Козметологија и естетика (240 ECTS) - у децембру 2023. године је Рјешењем одбијен захтјев за акредитацију установе и студијског програма због неиспуњавања услова за обављање дјелатности високог образовања (видјети Поглавље 3.1.2).
  + 1. Статус акредитације високошколских установа

У Табели 1. дат је преглед тренутног статуса[[7]](#footnote-7) акредитације за све високошколске установе у Републици Српској и њихове акредитоване студијске програме. Високошколске установе које се налазе у поступку акредитације су у различитим фазама акредитације, што је детаљно објашњено у Поглављу 3.1.2. Извод из Регистра акредитованих високошколских установа и студијских програма је доступан на web страници Агенције.[[8]](#footnote-8)

Напомињемо да у овом тренутку само једна висока школа (која се иначе налази у завршној фази поступка акредитације), обавља дјелатност високог образовања на основу почетне акредитације, што је у складу са чланом 49. став 3. Закона о обезбјеђењу квалитета јер се у складу са одредбама раније важећег закона у области високог образовања, дозвола за рад (лиценца) сматрала почетном акредитацијом. Све остале високошколске установе су прошле поступак вањског вредновања у сврху акредитације који је резултирао или рјешењем о акредитацији или рјешењем о одбијању акредитације (видјети Поглавље 3.1.3 и Табелу 1).

Такође је важно напоменути да је број акредитованих студијских програма у Републици Српској 96 (што чини више од 90% укупног броја акредитованих студијских програма у БиХ), док је у процедури акредитације још 46 студијских програма, при чему је укупан број лиценцираних стдудијских програма на високошколским установама у Републици Српској 654 - 399 на првом, 227 на другом и 28 на трећем циклусу студија (од којих се један дио студијских програма не изводи).

Динамика акредитације студијских програма је условљена првенствено недостатком стручњака за провођење поступака акредитације јер се на Листи стручњака (коју ажурира ХЕА) тренутно налази 390 стручњака из свих категорија: академско особље, привреда и пракса и студенти. Узимајући у обзир број студијских програма, број стручњака на Листи стручњака, структуру комисије стручњака (најмање четири члана из уже научне области/научног поља студијског програма), те чињеницу да чланови комисија стручњака не смију бити у сукобу интереса у односу на предмет вредновања, за поједине студијске програме није могуће формирати комисије стручњака и провести поступке акредитације студијских програма.

Због тога се акредитација студијских програма првог и другог циклуса студија у Републици Српској проводи у складу са Годишњим планом акредитације студијских програма, узимајући у обзир расположивост стручњака из одређених научних области на Листи стручњака. С обзиром на напријед наведено, очекивани рок за акредитацију свих студијских програма првог и другог циклуса студија који се изводе на високошколским установама у Републици Српској је наредних пет година. У међувремену, сви студијски програми који се изводе на акредитованој високошколској установи се сматрају акредитованим у периоду важења акредитације установе, у смислу почетне акредитације.

|  |  |  |
| --- | --- | --- |
| Ред. број | ВИСОКОШКОЛСКА УСТАНОВА | СТАТУС АКРЕДИТАЦИЈЕ |
| 1 | Универзитет у Бањој Луци | Високошколска установа има важећу акредитацију установе. Акредитовано је и 16 студијских програма. У 2023. години је започет поступак реакредитације високошколске установе и кластерска акредитација 9 (девет) студијских програма. Заказана је посјета Комисије стручњака. |
| 2 | Универзитет у Источном Сарајеву | Високошколска установа има важећу акредитацију. Акредитована су и 23 студијска програма. У току је почетна фаза поступка реакредитација високошколске установе и 6 (шест) студијских програма (по моделу кластерске акредитације), односно провјера комплетности документације и провјера легитимности за акредитацију високошколске установе и студијских програма. |
| 3 | Независни универзитет Бања Лука | Високошколска установа има важећу акредитацију установе и 5 (пет) студијских програма. У току је почетна фаза поступка реакредитација високошколске установе и 9 (девет) студијских програма, односно провјера легитимности високошколске установе за акредитацију код надлежних органа. |
| 4 | Универзитет за пословне студије Бања Лука | Високошколска установа има важећу акредитацију установе и 12 (дванаест) студијских програма. У току је почетна фаза поступка реакредитације високошколске установе и 4 (четири) студијска програма, односно провјера легитимности високошколске установе за акредитацију код надлежних органа. |
| 5 | Висока школа Banja Luka College | Високошколска установа има важећу акредитацију високошколске установе и 2 (два) студијска програма. У току је акредитација једног пријављеног студијског програма по моделу појединачне акредитације и почетна фаза поступка реакредитације високошколске установе и 2 (два) студијска програма, односно провјера легитимности високошколске установе за акредитацију код надлежних органа. |
| 6 | Универзитет Синергија Бијељина | Високошколска установа има важећу акредитацију високошколске установе и 8 (осам) студијских програма. Установа има обавезу да започне поступак реакредитације установе и акредитације студијских програма у 2024. години. |
| 7 | Висока школа за услужни бизнис Источно Сарајево -Соколац | Високошколска установа има важећу акредитацију високошколске установе и једног студијског програма. У септембру 2023. године високошколска установа је доставила извјештај у сврху тематског вредновања високошколске установе и студијског програма у дијеловима који се односе на критеријум Креирање и усвајање студијских програма и критеријум Људски ресурси. |
| 8 | Слобомир П Универзитет | Високошколска установа има важећу акредитацију високошколске установе и 13 (тринаест) студијских програма. |
| 9 | Паневропски универзитет Апеирон, Бања Лука | Високошколска установа има важећу акредитацију високошколске установе и 7 (седам) студијских програма. |
| 10 | Висока школа за примијењене и правне науке „Прометеј” Бања Лука | Високошколска установа и 2 (два) студијска програма се налазе у поступку акредитације. |
| 11 | Висока пословно техничка школа Добој | Високошколска установа има важеће Допунско рјешење о акредитацији и налази се у поступку акредитације високошколске установе и једног студијског програма. У току је усаглашавање коначних верзија извјештаја о акредитацији. |
| 12 | Универзитет за пословни инжењеринг и менаџмент Бања Лука | Високошколска установа има важеће Допунско рјешење о акредитацији и налази се у поступку акредитације високошколске установе и 8 (осам) студијских програма који су прошли поступак рецензије и планира се посјета Комисије стручњака. |
| 13 | Висока школа за економију и информатику Приједор | Високошколској установи и студијском програму Јавна управа је одбијена акредитација. Након одбијања жалбе, високошколска установа је покренула управни спор. |
| 14 | Универзитет „Бијељина”, Бијељина | Високошколска установа има важећу акредитацију високошколске установе и 5 (пет) студијских програма. |
| 15 | Висока медицинска школа Приједор | Високошколска установа има важећу акредитацију високошколске установе и једног студијског програма. |
| 16 | Висока школа „Колеџ козметологије и естетике“ Бања Лука | Високошколској установи је одбијен захтјев за акредитацију високошколске установе и једног студијског програма (видјети Поглавље 3.1.3). У току је поступак жалбе на рјешења о одбијању захтјева за акредитацију. |
| 17 | Висока школа за туризам и хотелијерство Требиње | Установа се налази у завршној фази поступка вањског вредновања у сврху акредитације високошколске установе и 2 (два) студијска програма.Установа обавља дјелатност високог образовања на основу почетне акредитације, у складу са раније важећим Законом о високом образовању и чланом 49. став 3. Закона о обезбјеђењу квалитета. |
| 18 | Висока медицинска школа здравства Добој | Високошколска установа има важећу акредитацију високошколске установе и једног студијског програма. |

**Табела 1. Статус акредитације високошколских установа**

* + 1. Активности предузете на основу акције „Кластер“

Тужилаштво БиХ је 23.2.2023. године обавијестило јавност да, заједно са Државном агенцијом за истраге и заштиту – СИПА, спроводи акцију „Кластер“ у којој су кроз истражне радње и кориштењем полицијских метода дошли до доказа да у БиХ постоји организована криминална група која се бави незаконитим издавањем диплома, те да су прикупљени докази о злоупотребама у поступцима издавања јавних исправа на појединим приватним високошколским установама у Републици Српској, Федерацији БиХ и Брчко Дистрикту БиХ. Одмах по сазнању о злоупотребама у поступцима издавања јавних високошколских исправа, 27.2.2023. године организована је 40. редовна сједница Управног одбора Агенције на којој су разматрана актуелна дешавања у вези са акцијом „Кластер“. Управни одбор Агенције је донио закључак у којем даје пуну подршку активностима истражних органа у вези са овом акцијом, те нагласио своју и опредијељеност Агенције да се све негативне појаве у високом образовању искоријене.

С обзиром на наводе Тужилаштва БиХ да су акцијом „Кластер“ прикупљени докази о злоупотребама у поступцима издавања јавних исправа на појединим приватним високошколским установама у Републици Српској, Агенција је, у складу са чл. 132. и 133. Закона о општем управном поступку Републике Српске („Службени гласник Републике Српске“, број: 13/02, 87/07 – испр. 50/10 и 66/18), дана 2.3.2023. године донијела закључке о прекиду поступака акредитације до доношења коначне одлуке надлежних правосудних органа, и то за приватне високошколске установе које су у том тренутку биле у поступку акредитације: Паневропски универзитет Апеирон, Високу школу за примијењене и правне науке „Прометеј“ и Универзитет за пословни инжењеринг и менаџмент. Наведене високошколске установе су изјавиле жалбе на закључке о прекиду поступака акредитације које су разматране на сједници Комитета за жалбе и приговоре која је одржана 30.3.2023. године. Комитет за жалбе и приговоре је једногласно усвојио мишљење према којем је Управном одбору препоручио да жалбе на закључке о прекиду поступка акредитације усвоји као основане, те ожалбене закључке поништи, у складу са чл. 227. став 2. Закона о општем управном поступку Републике Српске, а предмете врати првостепеном органу ради наставка поступка акредитације, у којем ће се, у сваком појединачном случају, потпуно и тачно утврдити чињенично стање и на тако утврђено чињенично стање примијенити релевантни материјални прописи. Управни одбор Агенције је на сједници одржаној 6.4.2023. године разматрао жалбе на закључке о прекиду поступака акредитације и задужио Агенцију да, ради доношења одлуке по истим, од свих релевантних институција прибави информације о статусу високошколских установа обухваћених истражним радњама у предмету „Кластер“. Агенција је тим поводом упутила дописе Тужилаштву БиХ и Просвјетној инспекцији, те од Комитета за жалбе и приговоре затражила детаљно образложење за препоруку да се жалбе на закључке о прекиду поступка акредитације усвоје као основане.

Тужилаштво Босне и Херцеговине је дописом број: T20 0 KTO 00 19583 21 od 17.4.2023. године обавијестило Агенцију да високошколске установе: Паневропски универзитет Апеирон, Висока школа за примијењене и правне науке „Прометеј“ и Универзитет за пословни инжењеринг и менаџмент, нису обухваћене наредбом о спровођењу истраге у кривичном предмету „Кластер“, те с обзиром на то да истрага представља активну фазу прикупљања доказа и њихове анализе, у овом тренутку не могу оцијенити да ли ће предметне високошколске установе у наредном периоду евентуално бити обухваћенe проширењем истраге. Комитет за жалбе и приговоре је 8.5.2023. године за сваку од наведених високошколских установа доставио детаљно образложење препоруке да се жалбе на закључке о прекиду поступка акредитације усвоје као основане.

Узимајући у обзир мишљење Комитета за жалбе и приговоре, те одговор Тужилаштва БиХ од 17.4.2023. године, Управни одбор Агенције је на својој 42. редовној сједници одржаној 10.5.2023. године усвојио жалбе Паневропског универзитета Апеирон, Универзитета за пословни инжењеринг и менаџмент и Високе школе за примијењене и правне науке „Прометеј“, те су предмети враћени Агенцији на даље поступање, уз обавезу да се прибаве све информације релевантне за наставак поступка, а које се првенствено односе на услове за легитимност установе за акредитацију који су прописани Правилником о акредитацији високошколских установа и студијских програма.

Агенција је тражила од Просвјетне инспекције информације о резултатима инспекцијског надзора који се врши по налогу Министарства, а у вези са акцијом „Кластер“. У одговору Просвјетне инспекције од 9.11.2023. године је наведено да су према Паневропском универзитету Апеирон и Универзитету за пословни инжењеринг и менаџмент предузимане корективне мјере, те да је, поред корективних мјера, Високој школи за примијењене и правне науке „Прометеј“ наложено поништавање одређеног броја испита, те 110 диплома због погрешног додјељивања звања и 125 диплома због техничке грешке (ненавођења врсте студија). На захтјев Агенције за достављање информација од 8.11.2023. године, Тужилаштво БиХ је одговорило дописом број: T20 0 KTOV 0019583 21 од 14.11.2023. године у којем је наведено да је истрагом Тужилашта БиХ обухваћено 15 осумњичених лица међу којима су и службена и одговорна лица, упосленици и вањски сарадници високошколских образовних установа са подручја оба ентитета у БиХ, те Брчко Дистрикта БиХ, због основане сумње да су споразумно дјеловали у циљу неовлаштене купопродаје диплома. Даље се наводи да су предмет истраге Тужилаштва БиХ службена и одговорна лица, упосленици и вањски сарадници високошколских установа, те да високошколске установе у овом тренутку немају статус осумњичених у предмету „Кластер“.

На основу напријед наведених информација, поступци за високошколске установе: Паневропски универзитет Апеирон, Високу школу за примијењене и правне науке „Прометеј“ и Универзитет за пословни инжењеринг и менаџмент су настављени у различитим фазама. Комисијама стручњака за оцјењивање и ревизију квалитета и давање препоруке о акредитацији високошколске установе, односно студијских програма су достављени подаци Просвјетне испекције релевантни за оцјену испуњености захтјева стандарда квалитета а који се односе на: 1. Политику обезбјеђивања квалитета, 2. Израду и одобравање програма, 4. Упис и напредовање студента, признавање и сертификовање и 10. Периодично спољашње обезбјеђење квалитета.

* 1. ПОСТУПЦИ ВАЊСКОГ ВРЕДНОВАЊА У СВРХУ ПОЧЕТНЕ АКРЕДИТАЦИЈЕ

У 2023. години проведени су поступци вањског вредновања у сврху почетне акредитације за 12 студијских програма и то:

* Инжењерство заштите животне средине (први циклус) на Рударском факултету Универзитета у Бањој Луци,
* Драмске умјетности (први циклус) на Академији умјетности Универзитета у Бањој Луци,
* Саобраћај (први циклус) на Саобраћајном факултету Универзитета у Источном Сарајеву,
* Пољопривреда (први циклус) на Пољопривредном факултету Универзитета у Источном Сарајеву,
* Пејзажна архитектура (први циклус интердисциплинарног студија) на Академији умјетности и Шумарском факултету Универзитета у Бањој Луци,
* Дизајн ентеријера (први циклус интердисциплинарног студија) на Академији умјетности и Архитектонско-грађевинско-геодетском факултету Универзитета у Бањој Луци,
* Безбједност и криминалистика (други циклус) на Факултету безбједносних наука Универзитета у Бањој Луци,
* Еколошка безбједност (други циклус заједничког студија) на Факултету безбједносних наука Универзитета у Бањој Луци и Федералној државној јавној високошколској установи Московске области «Државни универзитет просвјете»,
* Информатика (други циклус) на Природно-математичком факултету Универзитета у Бањој Луци,
* Физиотерапија (други циклус) на Медицинском факултету Универзитета у Бањој Луци,
* Теологија (трећи циклус) на Православном богословском факултету Универзитета у Источном Сарајеву и
* Хемија (трећи циклус) на Природно-математичком факултету Универзитета у Бањој Луци.

На основу извјештаја и стручних мишљења Комисија рецензената, Агенција је за све наведене студијске програме издала Министарству препоруке за издавање дозволе за рад. Стеченим искуством у раду са различитим комисијама потврђена је неопходност прилагођавања  процедура, упутстава и образаца и то тако да би се поједноставио поступак вредновања новог усмјерења на акредитованом студијском програму у односу на вањско вредновање потпуно нових студијских програма, а све у складу са новим законским и подзаконским актима у области високог образовања, односно надлежностима Агенције.

* 1. АЖУРИРАЊЕ ЛИСТА РЕЦЕНЗЕНАТА

Агенција води Листу рецензената за вањско вредновање у високом образовању (Листа рецензената) која се у складу са Законом, користи у поступцима почетне акредитације и у поступцима рецензије студијских програма. Листа рецензената је отвореног типа, те рецензенти из реда академског особља, привреде и праксе и студената могу да се пријављују током цијеле године. Одлуком о начину формирања и структури Листе и критеријумима за избор стручњака на Листу рецензената дефинисани су критеријуми за сваку категорију рецензената, а пристигле пријаве разматра Управни одбор и на Листу уврштава рецензенте који испуњавају услове дефинисане наведеном одлуком.[[9]](#footnote-9) Тренутно се на Листи рецензената налази 772 рецензената[[10]](#footnote-10) и то:

Из реда академске заједнице 644:

* Природне науке – 91
* Инжењерство и технологија – 163
* Медицинске и здравствене науке – 61
* Пољопривредне науке –22
* Друштвене науке – 233
* Хуманистичке науке – 74

Из реда студената: 64

Из реда привреде и праксе: 64

* 1. МЕЂУНАРОДНА САРАДЊА
     1. Сарадња са агенцијама у EHEA[[11]](#footnote-11)

Агенција је пуноправни члан Мреже агенција за осигурање квалитета у високом образовању Централне и Источне Европе[[12]](#footnote-12) (CEENQA) од 2013. године. Представници Агенције су током 2023. године учествовали на сљедећим састанцима CEENQA мреже: састанак посвећен Генералној скупштини мреже и презентацији рада и пројеката aгенција чланица мреже (март 2023. године), презентација активности агенција чланица мреже и чланица Међународне мреже агенција за обезбјеђење квалитета у високом образовању - INQAAHE (мај 2023. године), извјештај предсједника и чланова одбора мреже (јуни 2023. године), редован двомјесечни састанак (септембар 2023. године), извјештаји предсједника и чланова одбора мреже, те новине у раду и активности Агенција чланица мреже (новембар 2023. године).

Агенција је придружени члан Европске асоцијације за обезбјеђење квалитета у високом образовању (ENQA )[[13]](#footnote-13) од 2018. године. Агенција је један од партнера на пројекту *Подршка европским агенцијама за осигурање квалитета у испуњавању Европских стандарда и смјерница (ESG),[[14]](#footnote-14)* који координише ENQA, и учествовала је на првом састанку у оквиру наведеног пројекта који је одржан у марту 2023. године у Бриселу. У Бањој Луци је 5. децембра 2023. године одржан консултативни састанак чији је циљ било упознавање експерата ENQA са свим сегментима рада Агенције, а у вези са испуњавањем захтјева ESG који се односе на рад агенција.

Настављена је сарадња са партнерским агенцијама са којима Агенција има потписане споразуме/меморандуме: Националним телом за акредитацију и проверу квалитета у високом образовању Србије, [Агенцијом за контролу и обезбјеђење квалитета високог образовања](https://akokvo.me/) Црне Горе, [Националном агенцијом за акредитацију у области образовања](http://www.nica.ru/en) Руске Федерације, [Агенцијом за обезбјеђење квалитета и стратешки развој високог образовања Арагона](https://acpua.aragon.es/es/agencia-de-calidad-y-prospectiva-universitaria-de-aragon) (Шпанија), Асоцијацијом за вредновање и акредитацију наставничких студијских програма из Турске и Агенцијом за квалитет у високом образовању Каталоније.

Агенција је у новембру 2023. године потписала споразум о сарадњи са Мађарским комитетом за акредитацију (Hungarian Accreditation Committee - MAB) којим се предвиђа акредитација студијских програма медицине на Универзитету у Бањој Луци и на Универзитету у Источном Сарајеву. MAB је једна од неколицине европских и свјетских агенција која је прошла поступак вањског вредновања од стране Свјетске федерације за медицинско образовање (The World Federation for Medical Education – WFME) чиме је стекла право да спроводи поступке међународне акредитације медицинских факултета у односу на стандарде WFME. На састанку са MAB-ом који је одржан 27.11.2023. године, презентован је рад обе агенције, оквир дјеловања, процедуре вањског и унутрашњег осигурања квалитета, те је разговарано о будућим облицима сарадње у области обезбјеђења квалитета у високом образовању.

* + 1. Пројекти

Агенција је један од партнера на пројекту *Подршка европским агенцијама за обезбјеђење квалитета у испуњавању Стандарда и смјерница за обезбјеђење квалитета у европском простору високог образовања (ESG),* чија је реализација започела у 2023. години*.* Пројекат представља подршку агенцијама за обезбјеђење квалитета из Босне и Херцеговине (Агенција Републике Српске и ХЕА), Србије, Украјине и Азербејџана у достизању усклађености рада са ESG. Пројекат је усмјерен према успостављању правних оквира који подржавају и омогућавају усаглашеност рада агенција са ESG, укључујући формалну и суштинску независност агенција у односу на министарства, високошколске установе и друге заинтересоване стране. Кроз пројекат се такође подстиче усклађивање методологије и процеса који се користе у свакој од земаља са методом евалуације у четири фазе описаном у ESG, те креирање одговарајућих метода и критеријума за одабир и обуку стручњака за вањско вредновање, с посебним освртом на непристрасност и независност стручњака.

У Бањој Луци је 5. децембра 2023. године одржан консултативни састанак у оквиру пројекта који су организовале Агенција и ENQA. Циљ састанка је био да се стручњаци ENQA ближе упознају са свим сегментима рада Агенције у вези са испуњавањем захтјева ESG који се односе на рад агенција. Састанку су присуствовали Douglas Blackstock, предсједник ENQA и Magalie Soenen, директор Европског регистра за осигурање квалитета за високо образовање (EQAR), експерти из Белгије, Њемачке и Шпаније (Каталонија), представници надлежних образовних власти у Републици Српској, академске заједнице, студената и других заинтересованих страна. Програм консултативног састанка је обухватио више тематских цјелина у вези са захтјевима ESG у дијелу који се односи на обезбјеђење квалитета у Европском простору високог образовања. Консултативни састанак представља прву у низу активности у оквиру пројекта након којег је направљен кратак резиме идентификованих области дјеловања и успостављања детаљног акционог плана с циљем даљег унапређења рада Агенције на усклађивању са ESG. На крају пројекта се стичу услови за аплицирање за пуноправно чланство у ENQA, чему претходи поступак вањског вредновања Агенције од стране независне комисије стручњака ENQA.

* 1. ПРИЗНАВАЊЕ СТРАНИХ ВИСОКОШКОЛСКИХ КВАЛИФИКАЦИЈА

У 2023. години запримљено је 149 захтјева за признавање страних високошколских квалификација и издато 125 рјешења, од чега је у три случајa ријешено одбијањем захтјевa за признавање стране високошколске квалификације. У сва три случаја разлози за одбијање захтјева се односе на ниво квалификације за коју је утврђено да не представља високошколску квалификцију већ различите облике стручног усавршавања. Такође, издата су четири привремена рјешења о признавању. Број примљених захтјева и издатих рјешења је већи за више од 50% у односу на претходну годину (95 захтјева и 81 рјешења о признавању у 2022. години).

У Табели 2 представљен је пресјек броја захтјева за признавање страних високошколских квалификација и издатих рјешења према државама. Највећи број захтјева – 41,6%, се односио на високошколске квалификације стечене у Србији, затим у Словенији - 9,6%, Црној Гори - 7,2% и Руској Федерацији и Аустрији - 6,4%.

|  |  |  |
| --- | --- | --- |
| ДРЖАВА | БРОЈ ЗАХТЈЕВА | БРОЈ РЈЕШЕЊА |
| Аустралија | 7 | 5 |
| Аустрија | 9 | 8 |
| Црна Гора | 10 | 9 |
| Чешка | 2 | 1 |
| Француска | 1 | 0 |
| Хрватска | 6 | 5 |
| Италија | 5 | 5 |
| Ирска | 2 | 2 |
| Канада | 3 | 2 |
| Руска Федерација | 11 | 8 |
| САД | 7 | 6 |
| Сјеверна Македонија | 1 | 0 |
| Словенија | 13 | 12 |
| Србија | 59 | 52 |
| Шпанија | 2 | 2 |
| Шведска | 2 | 2 |
| Швајцарска | 1 | 1 |
| Турска | 1 | 1 |
| Уједињено Краљевство | 1 | 0 |
| Украјина | 1 | 1 |
| Република Филипини | 1 | 1 |
| Пољска | 1 | 1 |
| Норвешка | 1 | 0 |
| Сирија | 1 | 0 |

**Табела 2. Преглед захтјева за признавање страних високошколских**

**квалификација и издатих рјешења**

Након усвајања Закона о измјени и допуни Закона о обезбјеђењу квалитета у високом образовању Републике Српске, Агенција је у априлу 2023. донијела нови Правилник о поступку признавања стране високошколске квалификације. Како би се странкама олакшао поступак признавања, смањен је обим документације која се прилаже уз захтјев за признавање, те су поједностављане и процедуре признавања. С обзиром да је Закон прописао да се висина накнаде трошкова поступка професионалног признавања и ослобађање од плаћања накнаде трошкова поступка прописује Правилником о одређивању висине накнада за пружање услуга из надлежности Агенције и врстама и начину расподјеле властитих прихода, Агенција је висину накнаде за професионално признавање смањила са 300,00 КМ на 150,00 КМ. Одређене категорије становништва су у потпуности ослобођене плаћања накнаде за провођење поступка признавања и то: особе до 26 година старости без оба родитеља, особе са инвалидитетом од I до VI категорије, дјеца погинулих бораца, те дјеца ратних војних инвалида од I до VI категорије. Новим Правилником уведена је могућност да образовне исправе привременог карактера (потврде и увјерења о завршеном студију) такођу буду предмет признавања и за њих се издаје привремено рјешење које важи до издавања образовне исправе трајног карактера.

Представници Центра за информисање и признавање страних високошколских квалификација учествовали су у 2023. години у пројекту ILIRIC- „Имплементација Лисабонске конвенције о признавању у Босни и Херцеговини“ који је спроводио Центар за информисање и признавање докумената из области високог образовања у БиХ. У склопу пројекта представници Агенције су у априлу 2023. године у Мостару присуствовали тренингу надлежних тијела за признавање страних високошколских квалификација за кориштење регионалне базе података. На радионици у Неуму која је одржана у мају 2023. године, представница Агенције одржала је презентацију на тему признавању страних високошколских квалификација у Републици Српској као примјер добре праксе признавања у Босни и Херцеговини. Представници Агенције су присуствовали и завршној конференцији ILIRIC пројекта у октобру 2023. године.

* 1. САРАДЊА СА ИНСТИТУЦИЈАМА И ТИЈЕЛИМА У ОБЛАСТИ ВИСОКОГ ОБРАЗОВАЊА

У 2023. години настављена je и унапређена сарадња са ХЕА. У складу са предвиђеним процедурама, реализована су именовања комисија стручњака за вањско вредновање у поступку акредитације, издавања препорука за акредитацију и уписа у Регистар акредитованих установа који води ХЕА.

У претходној години одржано је више састанака са ХЕА с циљем превазилажења проблема признавања диплома које су издате у периоду од 15.08.2011. године па до прве акредитације високошколске установе. Наиме, чланом 61. Оквирног закона о високом образовању прописано је да ће све установе и студијски програми бити акредитовани најкасније до 15.08.2011. године, те се у Словенији и неким другим земљама Европске Уније оспорава признавање диплома које се стечене на високошколским установама у БиХ у наведеном периоду. Министарство и Агенција су у више наврата иницирали разговоре са NARIC центрима ових земаља, али није дошло до промјене става и NARIC центри и даље захтијевају постојање акредитације за наведени период као предуслов за признавање диплома. Министарство цивилних послова и ХЕА су у априлу 2023. године иницирали измјене Оквирног закона о високом образовању, првенствено ради измјене члана 61. наведеног закона и повезивања периода важења акредитације од 15.08.2011. године па до прве акредитације високошколске установе. У јулу 2023. године формирана је и Радна група за разматрање иницијативе за измјене Оквирног закона о високом образовању, у коју су именовани и представници Агенције. Међутим, дописом ХЕА од 12.10.2023. године наведено је да предложена иницијатива нема потребан степен разумијевања од стране надлежних образовних власти, те да даље активности на измјенама Оквирног закона о високом образовању објективно немају подршку свих надлежних образовних власти. Због тога је са ХЕА и Министарством у више наврата разговарано о другим рјешењима за превазилажење наведеног проблема и заштите права и интереса студената.

У децембру 2023. године одржан је састанак са вишим политичким савјетником у Делегацији Европске Уније у БиХ Ferminom Cordobom и сарадницима. На састанку се разговарало о актуелностима у области високог образовања у Републици Српској и Босни и Херцеговини, као и плановима за наредни период у области обезбјеђења квалитета у високом образовању. У октобру 2023. године је одржан састанак са експертом BHPS II[[15]](#footnote-15) тима, Colinom Тückom, на којем је представљен систем високог образовања Републике Српске, те су размијењена мишљења и ставови о добрим праксама у Европском простору високог образовања.

Представници Агенције су редовно присуствовали сједницама Савјета и Ректорске конференције Републике Српске и информисали чланове ових тијела о актуелним дешавањима у области акредитације. Агенција континуирано учествује у раду Одбора за стабилизацију и придруживање, Пододбора за иновације, информационо друштво и социјалну политику између ЕУ и БиХ, као и у припремама редовних годишњих извјештаја о напретку БиХ у процесу европских интеграција у дијелу који се односи на обезбјеђење квалитета у високом образовању.

IV ОРГАНИЗАЦИЈА РАДА

У складу са Правилником о унутрашњој организацији и систематизацији радних мјеста у Агенцији, послови и радни задаци из дјелатности Агенције су у 2023. години организовани у оквиру сљедећих организационих јединица:

* Сектор за почетну акредитацију,
* Сектор за акредитацију и међународну сарадњу,
* Сектор за опште послове и
* Центар за информисање и признавање страних високошколских квалификација - унутрашња организациона јединица у оквиру Сектора за опште послове

У Агенцији је у 2023. године, поред директора, било запослено 9 (девет) радника са којима је закључен уговор о раду на неодређено вријеме, од којих је један радник остварио право на рад са половином пуног радног времена. Поред стално запослених радника, Агенција је у 2023. години за потребе обављања послова и задатака из свог дјелокруга рада, ангажовала једног радника за обављање финансијских и рачуноводствених послова са којим је закључен уговор о допунском раду, једног радника за обављање аналитичко-информационих послова са којим је закључен уговор о допунском раду, једног радника по основу уговора о дјелу за послове превођења извјештаја и тематских анализа и једног радника за одржавањe хигијене са којим је закључен уговор о дјелу.

|  |  |  |  |  |  |
| --- | --- | --- | --- | --- | --- |
| СТАТУС | | СТРУЧНА СПРЕМА | | ПОЛ | |
| Статус запослених | **Број запосле-них** | **Стручна спрема запослених** | **Број запосл-ених** | **Жене**  **(број запосл-ених)** | **Мушкарци (број запосл-ених)** |
| Именована лица | 1 | Доктор наука | 1 | 1 |  |
| Запослени на неодређено вријеме | 9 | Доктор наука | 1 |  | 1 |
| Магистар/мастер | 3 | 2 | 1 |
| Висока стручна спрема | 5 | 3 | 2 |
| УКУПНО | **10** |  | **10** | **6** | **4** |

**Табела 3. Структура запослених у Агенцији у 2023. години**

У складу са Финансијским планом Агенције за високо образовање Републике Српске и Планом јавних набавки за 2023. годину проведени су поступци јавних набавки за набавку роба и услуга мале вриједности (директни поступци). Провођењем поступка јавних набавки је осигуран најефикаснији начин коришћења јавних средстава с обзиром на сврху и предмет набавке. Уговори о јавној набавци су додијељени су складу са поступцима утврђеним Законом о јавним набавкама БиХ и подзаконским актима, те су предузете све потребне мјере како би се осигурала правична и активна конкуренција међу добављачима уз остваривање једнаког третмана, недискриминације и транспарентности.

Агенција је током 2023. године редовно информисала јавност о актуелностима у раду Агенције. Редовно је ажурирана интернет страница Агенције на којој су објављиване информације о свим важнијим догађајима и активности Агенције.

* 1. РАД ОРГАНА И ТИЈЕЛА АГЕНЦИЈЕ
     1. Управни одбор

Управни одбор је орган управљања Агенцијом чије су надлежности прописане чланом 30. Закона о обезбјеђењу квалитета. Управни одбор има пет чланова: три представника академске заједнице Републике Српске, једног представника привреде и праксе и једног представника студената.

Чланови Управног одбора Агенције су:

* из реда академске заједнице:

1. проф. др Маријана Каповић Соломун, предсједник Управног одбора
2. проф. др Дејан Бокоњић, члан и
3. доц. др Нина Сајић, члан

* из реда привреде и праксе: Тамара Симић, дипломирани економиста, члан и
* представник студената: Василије Чабаркапа, члан. [[16]](#footnote-16)

Управни одбор Aгенције je у 2023. години одржао шест редовних сједница.

* + 1. Акредитацијско вијеће

Акредитацијско вијеће Агенције је стручно и савјетодавно тијело које у складу са чланом 37. Закона о обезбјеђењу квалитета врши контролу процеса вредновања у смислу обезбјеђења интегритета унутрашњег система квалитета Агенције. Вијеће има пет чланова и то: два представника академске заједнице РС/БиХ, два представника академске заједнице из иностранства и једног студента.

Акредитацијско вијеће Агенције је у 2023. години одржало 19 сједница на којима је донесено 13 закључака о усклађености поступака вањског вредновања са Правилником о акредитацији високошколских установа и студијских програма, ESG-ом, Критеријумима за акредитацију високошколских установа у Републици Српској и БиХ те Критеријумима за акредитацију студијских програма у Републици Српској и БиХ. Закључци се односе на поступке вањског вредновања и то: 11 закључака за вањско вредновање у сврху почетне акредитације (видјети Поглавље 3.2) и два закључка за вањско вредновање у сврху акредитације (Висока школа „Banja Luka College“ – студијски програм Графички дизајн и визуелне комуникације, те Универзитет у Источном Сарајеву  - кластер студијских програма у области техничких наука). Остале сједнице Акредитацијског вијећа су се односиле на изјашњавање о приједлозима комисија стручњака, измјенама приједлога комисија стручњака и осталим питањима која се тичу тока поступака акредитације.

* + 1. Комитет за жалбе и приговоре

У складу са чланом 28. Закона о обезбјеђењу квалитета, Комитет за жалбе и приговоре (у даљем тексту: Комитет) је независно тијело Агенције које разматра приговоре високошколских установа изјављене у току трајања поступка вањског вредновања, те доноси мишљење о утемељености приговора, на основу којег Управни одбор доноси коначну одлуку по приговору. Уколико је на рјешење Агенције изјављена жалба, Комитет утврђује да ли је жалба допуштена, благовремена и изјављена од овлашћеног лица и доноси мишљење на основу којег Управни одбор доноси коначну одлуку против које се може покренути управни спор пред надлежним судом. У складу са Статутом Агенције, Комитет има три члана: два представника академске заједнице, од којих је бар један стручњак из области права, и једног представника студената. Чланове Комитета из реда академске заједнице именује Управни одбор, након спроведеног поступка јавне конкуренције, док члана Комитета из реда студената Управни одбор именује на приједлог Уније студената Републике Српске.

Чланови Комитета за жалбе и приговоре су:

* + - 1. Проф. др Валерија Шаула, Правни факултет Универзитета у Бањој Луци
      2. Доц. др Сања Голијанин, Правни факултет Универзитета у Источном Сарајеву,
      3. Никола Буловић, студент другог циклуса, Универзитет у Бањој Луци.[[17]](#footnote-17)

Комитет је у 2023. години одржао три редовне сједнице на којој су разматране жалбе високошколских установа и то:

* на 3. редовној сједници су разматране жалбе Паневропског универзитета Апеирон Бања Лука из Бања Луке, Универзитета за пословни инжењеринг и менаџмент из Бања Луке и Високе школе за примјењене и правне науке Прометеј из Бања Луке, изјављену против Закључка Агенције о прекиду поступка акредитације
* на 4. редовној сједници разматране су жалбе Високе школе за економију и информатику Приједор из Приједора изјављене на рјешења о одбијању акредитацији установе и студијског програма *Јавна управа* и
* на 5. редовној сједници разматрана је жалбe Високе школе за примијењене и правне науке Прометеј Бања Лука због ћутања управе.

V ФИНАНСИЈСКИ ИЗВЈЕШТАЈ

|  | | ФИНАНСИЈСКИ ИЗВЈЕШТАЈ АГЕНЦИЈЕ ЗА 2023. ГОДИНУ | | | |
| --- | --- | --- | --- | --- | --- |
| Конто | **Назив конта** | | **План/ребаланс**    **(буџет - 620.000 КМ, властита средства - 117.000 КМ)** | **Извршење** | **Разлика** |
| 1 | 2 | | 3 | 4 | 5=3-4 |
| 410000 | **Текући расходи** | | **716.000,00** | **668.184,00** | **47.816,00** |
| 411100 | Расходи за бруто плате запослених | | 395.000,00 | 391.206,00 | 3.794,00 |
| 411200 | Расходи за бруто накнаде трошкова и осталих личних примања запослених по основу рада | | 10.000,00 | 9.473,00 | 527,00 |
| 411300 | Расходи за накнаду плата запослених за вријеме боловања, родитељског одсуства и осталих накнада плата | | 10.000,00 | 9.961,00 | 39,00 |
| 411400 | Расходи за отпремнине и једнократне помоћи (бруто) | | 5.000,00 | 0,00 | 5.000,00 |
| *411000* | ***Расходи за лична примања запослених*** | | **420.000,00** | **410.640,00** | **9.360,00** |
| 412100 | Расходи по основу закупа | | 40.000,00 | 39.719,00 | 281,00 |
| 412200 | Расходи по основу утрошка енергије, комуналних, комуникационих и транспортних услуга | | 18.000,00 | 17.476,00 | 524,00 |
| 412300 | Расходи за режијски материјал | | 3.000,00 | 2.334,00 | 666,00 |
| 412500 | Расходи за текуће одржавање | | 3.000,00 | 1.931,00 | 1.069,00 |
| 412600 | Расходи по основу путовања и смјештаја | | 5.000,00 | 2.112,00 | 2.888,00 |
| 412700 | Расходи за стручне услуге | | 10.000,00 | 7.967,00 | 2.033,00 |
| 412900 | Расходи за стручно усавршавање запослених | | 1.000,00 | 300,00 | 700,00 |
| 412900 | Расходи за бруто накнаде за рад ван радног односа | | 190.000,00 | 163.319,00 | 26.681,00 |
| 412900 | Расходи по основу репрезентације | | 12.000,00 | 10.291,00 | 1.709,00 |
| 412900 | Расходи по основу пореза, доприноса и непореских накнада на терет послодавца | | 1.000,00 | 665,00 | 335,00 |
| 412900 | Расходи по основу доприноса за професионалну рехабилитацију инвалида | | 1.000,00 | 842,00 | 158,00 |
| 412900 | Остали непоменути расходи | | 12.000,00 | 10.563,00 | 1.437,00 |
| *412000* | ***Расходи по основу коришћења роба и услуга*** | | **296.000,00** | **257.519,00** | **38.481,00** |
| *413000* | Расходи финансирање и други финансијски трошкови | | 25,00 | 25,00 | 0,00 |
| *51000* | ***Издаци за нефинансијску имовину*** | | 0,00 | 0,00 | 0,00 |
| 511300 | Издаци за набавку постројења и опреме | | 0,00 | 0,00 | 0,00 |
| *511000* | ***Издаци за производну сталну имовину*** | | **0,00** | **0,00** | **0,00** |
| 516100 | Издаци за залихе материјала, робе и ситног инвентара, амбалаже и слично | | 0,00 | 0,00 | 0,00 |
| 63000 | ***Остали издаци*** | | **21.000,00** | **20.900,00** | **100,00** |
| 631200 | *Издаци по основу депозита и кауција* | | 600,00 | 600,00 | 0,00 |
| 638100 | Остали издаци из трансакција са другим јединицама власти | | 20.400,00 | 20.300,00 | 100,00 |
|  |  | | ***737.000,00*** | ***689.084,00*** | ***47.916,00*** |

**Напомена:** С обзиром да средства одобрена Ребалансом буџета за 2023. нису одобрена у цјелости (умањена су за 195.173 КМ), непокривени дио расхода и издатака у износу од 107.046 КМ је покривен из неутрошених средства из претходне године.

Директор

Проф. др Биљана Војводић

1. „Службени гласник Републике Српске“, број 67/20 и 16/23 [↑](#footnote-ref-1)
2. „Службени гласник Републике Српске“, број 103/20 [↑](#footnote-ref-2)
3. „Службени гласник Републике Српске“, број 16/23 [↑](#footnote-ref-3)
4. „Службени гласник БиХ“ број: 74/23 [↑](#footnote-ref-4)
5. „Службени гласник Републике Српске“, број 67/20 [↑](#footnote-ref-5)
6. „Службени гласник Републике Српске“ број 60/23 [↑](#footnote-ref-6)
7. Јануар 2023. године [↑](#footnote-ref-7)
8. <https://www.avors.org/index.php/sr/r-gis-r> [↑](#footnote-ref-8)
9. <https://www.avors.org/images/lista_recenzenata/odluka_o_nacinu_formiranja_liste_recenzenata.pdf> [↑](#footnote-ref-9)
10. https://www.avors.org/index.php/sr/lis-r-c-nz-n [↑](#footnote-ref-10)
11. European Higher Education Area (Европски простор високог образовања) [↑](#footnote-ref-11)
12. Central and Eastern European Network of Quality Assurance Agencies in Higher Education – CEENQA [↑](#footnote-ref-12)
13. European Association for Quality Assurance in Higher Education – ENQA [↑](#footnote-ref-13)
14. Supporting European QA Agencies in meeting the ESG - SEQA ESG II [↑](#footnote-ref-14)
15. Bologna Hub Peer Support II [↑](#footnote-ref-15)
16. Влада Републике Српске је на 42. сједници одржаној 26.10.2023. године разрјешила члана Управног одбора Василија Чабаркапу, а за члана Управног одбора из реда студента на приједлог Уније студената Републике Српске именовала Николу Шобота ( „Службени Гласник Републике Српске“, број 100/23) [↑](#footnote-ref-16)
17. На 45. редовоној сједници Управног одбора одржаној 10.10.2023. године, Никола Буловић је разрјешен а Никола Бојић, на приједлог Уније студената Републике Српске, именован за члана Комитета за жалбе и приговоре из реда студената [↑](#footnote-ref-17)