**РЕПУБЛИКА СРПСКА**

**ВЛАДА**

**ИНФОРМАЦИЈА**

**О АКТИВНОСТИМА ИНСТИТУЦИЈА РЕПУБЛИКЕ СРПСКЕ И ПРЕДСТАВНИКА ИЗ РЕПУБЛИКЕ СРПСКЕ У ЗАЈЕДНИЧКИМ ИНСТИТУЦИЈАМА БИХ У ВЕЗИ СА НАМЈЕРАМА РЕПУБЛИКЕ ХРВАТСКЕ ДА ОДЛАЖЕ РАДИОАКТИВНИ И НУКЛЕАРНИ ОТПАД НА ЛОКАЦИЈИ ТРГОВСКА ГОРА**

**Бања Лука, јун 2024. године**

**ИНФОРМАЦИЈА**

**о активностима институција Републике Српске и представника из Републике Српске у заједничким институцијама БиХ у вези са намјерама Републике Хрватске да одлаже радиоактивни и нуклеарни отпад на локацији Трговска гора**

Народна скупштина Републике Српске је на Осмој редовној сједници, која је одржана 14. марта 2024. године донијела Одлуку о усвајању програма рада Народне скупштине Републике Српске за 2024. годину („Службени гласник Републике Српске“, број 24/24) у којој је наведено да ће у тематском дијелу другог квартала текуће године бити разматрана Информација о активностима институција Републике Српске и представника из Републике Српске у заједничким институцијама БиХ у вези са намјерама Републике Хрватске да одлаже радиоактивни и нуклеарни отпад на локацији Трговска гора.

Министарство за просторно уређење, грађевинарство и екологију, као контакт тачка у име Босне и Херцеговине за ESPOO конвенцију о процјени утицаја на животну средину у прекограничном контексту („Службени гласник БиХ“, Међународни уговори, број 08/09) и SEA Протокол, са посебном пажњом прати активности Републике Хрватске која је исказала намјеру да на локацији бивше касарне Черкезовац на Трговској гори, Општина Двор, изгради нуклеарни објекат за одлагање радиоактивног отпада и истрошеног нуклеарног горива из Нуклеарне електране „Кршко“. Обавезе које проистичу из одредаба Конвeнције и Протокола су транспоноване у Закон о заштити животне средине Републике Српске („Службени гласник Републике Српске“, бр. 71/12, 79/15 и 70/20) и у одредбе Закона о заштити околиша ФБиХ („Службене новине ФБиХ“, број 15/21), с обзиром на то да је заштитa животне средине у надлежности ентитета. Поред тога, у праћење активности које се односе на проблематику Трговске горе укључени су представници из Републике Српске у заједничким институцијама БиХ, а значај њиховог активног учешћа огледа се у обезбјеђивању константне и координисане сарадње заједничких институција БиХ са институцијама Републике Српске о питању Трговске горе.

Намјера Републике Хрватске да изгради нуклеарни објекат за одлагање радиоактивног и нуклеарног отпада, који је настао у Нуклеарној електрани „Кршко“, довела је до узнемиравања и противљења становништва које живи у пограничном подручју, како у Републици Српској и БиХ, тако и у Републици Хрватској. С тим у вези, Министарство за просторно уређење, грађевинарство и екологију континуирано прати активности које ће се дешавати у наредном периоду у Републици Хрватској, укључујући припреме за учешће у поступцима који ће се спроводити и који се односе на спровођење поступка процјене утицаја на животну средину за подручје Трговске горе, односно бивше касарне Черкезовац која је одабрана као преферентна локација за изградњу нуклеарног објекта „Центар за збрињавање радиоактивног отпада“. Наиме, Република Хрватска је у марту 2023. године покренула поступак процјене утицаја на животну средину за пројекат „Центар за збрињавање радиоактивног отпада“ на Трговској гори.

Поводом наведеног, Босна и Херцеговина је службеним путем обавијестила Републику Хрватску о намјери учествовања у поступку процјене утицаја на животну средину, те благовремено доставила примједбе и одговоре на Захтјев за одређивање обима и садржаја Студије утицаја на животну средину.

У циљу благовременог обезбјеђења доказне документације, која се заснива и произлази из мултидисциплинарних научних истраживања која ће се користити приликом оспоравања намјера Републике Хрватске, Влада Републике Српске донијела је Одлуку о усвајању акционог плана спровођења основних геолошких истраживања за период од 2023. до 2025. године, број 04/1-012-2-1085/23 од 6. априла 2023. године, („Службени гласник Републике Српске“, број 36/23) на основу које су обезбијеђена финансијска средства у буџету Републике Српске. Истраживања на подручју општине Нови Град су почела 2. октобра 2023. године, а циљ истраживања је утврђивање „нултог стања“ радиоактивности, те спровођење геолошких, хидролошких и сеизмолошких истраживања ради обезбјеђења доказа који ће бити веома значајни у аргументацији разлога због којих спорна локација не представља погодну локацију за изградњу нуклеарног објекта.

На конференцији „Климатске промјене – ризици и заједничко дјеловање у региону“, одржаној 12. и 13. октобра 2023. године у Требињу, у организацији Министарства за просторно уређење, грађевинарство и екологију и Града Требиње, одржан је панел посвећен Трговској гори, на којем су о овој теми говорили представници стручних и научних институција из Републике Српске и Републике Србије.

На Конференцији су усвојени сљедећи закључци:

* Питање изградње одлагалишта на граници Републике Хрватске и БиХ као ненуклеарне земље противи се основним принципима нуклеарног права, који налажу да се радиоактивни отпад складишти на мјесту на коме је и настао, што је у овом случају Нуклеарна електрана „Кршко“.
* Република Хрватска је учинила низ очигледних пропуста и директних кршења својих међународно-правних обавеза у односу на планирано складиште на Трговској гори, што се посебно интензивирало у претходних пет година.
* Република Хрватска је морала да консултује БиХ већ приликом избора локације за планирано складиште, те да је самом избору преферентне локације морала да претходи адекватна и подробна анализа алтернативних локација за складиште.
* Апсолутно је неприхватљиво и противно међународном праву да Република Хрватска не разматра озбиљно примједбе БиХ на Садржај Студије утицаја на животну средину.

Као општи закључак истакнуто је да је најприхватљивије рјешење, у свјетлу примјењивог међународног права, изградња заједничког складишта Републике Хрватске и Словеније на локацији Нуклеарне електране „Кршко“, што Словенија отворено подржава.

Република Хрватска је у септембру 2023. године доставила акт под називом „Упута о садржају Студије о утјецају захвата на околиш за Центар за збрињавање радиоактивног отпада на локацији Черкезовац на Трговској гори, општина Двор, Сисачко-мославачка жупанија“, којом је одређен обим и садржај студије, а није наведено на који начин су примједбе и сугестије из БиХ узете у разматрање, већ је наведено да се током израде студије утицаја на животну средину треба узети у обзир мишљење БиХ, односно Министарства спољне трговине и економских односа БиХ, број 10-3-50-774-20123 од 28. марта 2023. године и мишљење број 10-3-50-77423/23 од 27. априла 2023. године. У образложењу Упуте је наведено да се Република Хрватска обавезала доставити информације Босни и Херцеговини о предметној активности након што заприми захтјев за спровођење поступка процјене утицаја на животну средину.

У циљу заштите интереса Републике Српске и БиХ, као и заштите безбједности и здравља грађана, Народна скупштина Републике Српске изразила је противљење изградњи и успостављању предметног нуклеарног објекта, те је донијела Резолуцију о противљењу активностима изградње и успостављања нуклеарног објекта „Центар за збрињавање радиоактивног отпада“ на локацији Трговске горе, Општина Двор, Република Хрватска. Резолуција је 16. новембра 2023. године објављена у „Службеном гласнику Републике Српске“, број 101/23, у складу са тачком 14. Резолуције.

Влада Републике Српске је Закључком број: 02/1-021-1249/23 од 3. новембра 2023. године, који је донијела Народна скупштина Републике Српске задужена да настави са праћењем активности у вези са изградњом и успостављењем нуклеарног објекта „Центар за збрињавање радиоактивног отпада“ на локацији Трговска гора.

Поступајући у складу са обавезама које произлазе из т. 5, 8, 9, 10. и 11. Резолуције, Министарство је прослиједило Резолуцију са пропратним актима сљедећим органима и институцијама: Кабинету предсједника Републике Српске, Општини Нови Град, свим министарствима у Влади Републике Српске, Предсједништву БиХ, српском члану Предсједништва БиХ гђи Жељки Цвијановић, Парламентарној скупштини БиХ (Представнички дом, Дом народа и Зелени клуб), Министарству спољне трговине и економских односа БиХ, Министарству иностраних послова БиХ, Влади Федерације БиХ, премијеру Нермину Никшићу, Федералном министарству околиша и туризма и Влади Брчко Дистрикта у БиХ.

У Секретаријату ESPOO конвенције у Женеви, 15. новембра 2023. године одржан је састанак са представницима Секретаријата. На састанку је наведено да је Министарство за просторно уређење, грађевинарство и екологију контакт тачка у име БиХ за ESPOO конвенцију и SEA Протокол за административна питања, а Министарство иностраних послова БиХ, односно Стална мисија БиХ при УН је контакт тачка (енгл. Focal point) у име БиХ за нотификације. На састанку је истакнуто да Министарство за просторно уређење, грађевинарство и екологију са посебном пажњом прати намјеру Републике Хрватске да на локацији Трговска гора изгради нуклеарни објекат намијењен за одлагање радиоактивног отпада и истрошеног нуклеарног горива из Нуклеарне електране „Кршко“.

На састанку је такође истакнуто да се забринутост БиХ огледа у чињеници да у непосредној близини планиране локације, на удаљености мањој од 2 км, егзистира становништво на територији БиХ, односно на подручју доњег дијела ријеке Уне и Парка природе Уна, као и Националног парка Уна. За разлику од територије Републике Хрватске, ради се о подручју насељеном са више од 250.000 становника, које се бави пољопривредном и органском производњом хране, а због природне конфигурације државне границе одлагалиште на Трговској гори, највећим дијелом би имало утицај на територију БиХ. Као закључак састанка наведена је констатација да Република Српска и БиХ нису закасниле да се укључе у процедуру процјене утицаја на животну средину коју ће спровести Република Хрватска.

Академија наука и умјетности Републике Српске, Архитектонско-грађевинско-геодетски факултет и Шумарски факултет Универзитета у Бањој Луци, у сарадњи са Министарством за просторно уређење, грађевинарство и екологију Републике Српске, 17. новембра 2023. године организовали су у Бањој Луци научни симпозијум на тему „Просторно планирање и заштита природних добара у Републици Српској“.

У свјетлу проблематике Трговске горе и потенцијалне изградње нуклеарног одлагалишта, чија би зона утицаја била 2/3 на територији БиХ и Републике Српске, Министарству за просторно уређење, грађевинарство и екологију Републике Српске је сугерисано да активира просторно-планске механизме у заштити своје територије. То подразумијева израду просторног плана подручја посебне намјене за Парк природе „Уна“ по скраћеној процедури, као основног механизма за управљање заштићеним подручјем. Сугерисана је и израда студије утицаја на животну средину потенцијалног одлагалишта нуклеарног отпада на Трговској гори, од стране стручњака на територији БиХ и Републике Српске, као и наставак истраживања којим ће се аргументовано доказати неподобност локације Трговска гора за изградњу нуклеарног објекта.

У току одржавања 58. сједнице Међуентитетског тијела за заштиту животне средине, која је одржана у овом министарству 23. новембра 2023. године, у оквиру тачке 2. Дневног реда (Размјена информација о завршеним и планираним активностима на изради прописа у Републици Српској, Федерацији БиХ и Брчко Дистрикту), представници Републике Српске су истакли да је Народна скупштина Републике Српске донијела Резолуцију о противљењу активностима изградње и успостављања нуклеарног објекта Центар за збрињавање радиоактивног отпада на локацији Трговске горе, Општина Двор, Република Хрватска („Службени гласник Републике Српске“, број 101/23) и предложили доношење резолуције у Парламенту ФБиХ, као и на другим нивоима власти у БиХ.

Поступајући у складу са Закључком Народне скупштине Републике Српске Министарство за просторно уређење, грађевинарство и екологију је рјешењем број 15.04-020-2134/23 од 2. фебруара 2024. године формирало Мултидисциплинарну радну групу,коју чине запосленици Министарства са дугогодишњим радним искуством у различитим стручним и научним областима заштите животне средине. Задатак ове радне групе је континуирано праћење активности у вези са намјером Републике Хрватске да одложи радиоактивни отпад и истрошено нуклеарно гориво на локацији Трговске горе, те прикупљање доказне документације у сврху оспоравања намјере Републике Хрватске и то посебно из аспекта одабира локације, угрожавања елемената животне средине, угрожавања заштићених подручја у Републици Српској и БиХ, као и безбједности и здравља потенцијално угроженог становништва регије у кругу од 20 км и шире од локације будућег нуклеарног објекта.

У оквиру дјеловања и рада наведене Мултидисциплинарне радне групе, континуирано се прикупљају подаци од научних и стручних институција у Републици Српској и БиХ који се односе на критеријуме за елиминацију локације Трговске горе као локације за одлагање радиоактивнога отпада. Континуирано се координише сарадња Републике Српске са другим институцијама, с циљем израде значајног доказног материјала, научних радова који ће бити коришћени за оспоравање Студије утицаја на животну средину за Центар за збрињавање радиоактивног отпада на локацији Трговске горе као примједбе и коментари у поступку процјене утицаја на животну средину. Све активности су усмјерене на континуирано праћење стања и укључивање шире заинтересоване јавности и академске заједнице и успостављање сарадње са невладиним организацијама.

У Административном центру Владе Републике Српске 5. марта 2024. године одржана је презентација истраживања која су започела 2. октобра 2023. године на подручју општина Нови Град, Крупа на Уни и Костајница. ЈУ Институт за заштиту здравља Републике Српске је презентовао до тада прикупљене податке који су се односили на нулто стање радиоактивности на подручју насеља Млакве у Новом Граду. Републички завод за геолошка истраживања Републике Српске презентовао је резултате прве фазе истраживања коју је спровео. Академик Неђо Ђурић је истакао да су задаци истраживања раније дефинисани и прецизирани од експертског тима, те навео да презентована истраживања представљају општи преглед стања на терену. Поред тога, указао је на значај утврђивања могућих негативних утицаја нуклеарног објекта на елементе животне средине. Као веома значајна наведена је чињеница да је Трговска гора заједно са подручјем општине Нови Град дио једног јединственог масива, чија водопропусност може изазвати контаминацију подручја Републике Српске и угрожавања Савског слива.

Као закључак, истакнуто је да је неопходно континуирано пратити стање и покушати заинтересовати ширу јавност о могућим негативним утицајима, те у ту сврху успоставити сарадњу са невладиним организацијама.

Министарство се 13. марта 2024. године обратило Министарству спољне трговине и економских односа БиХ ради достављања информације у складу са т. 5, 11. и 13. Резолуције, а ради достављања званичног става Владе Републике Хрватске у вези са изјавом предсједника Владе Републике Хрватске Андреја Пленковића, коју је дао приликом званичне посјете БиХ, да неће бити одлагања РАО на локацији Трговска гора до 2028. години. Влада Републике Хрватске до данас није доставила Републици Српској и БиХ тражену информацију како је то захтијевано од овог министарства.

Седми састанак Пододбора за транспорт, енергију, животну средину и регионални развој између Европске уније и Босне и Херцеговине одржан је 21. марта 2024. године.

У Документу за дискусију, тачка 5.4.6.2 „Трговска Гора – најновије информације – БиХ“, описана је актуелна ситуација и све спроведене активности које се односе на проблематику Трговске горе.

Министарство спољне трговине и економских односа БиХ је заједно са Координационим тијелом и правним тимом заузело став и предложило ангажовање иностране адвокатске канцеларије која би пружала услуге правног савјетовања и заступања у вези са покретањем поступака пред одговарајућим међународним институцијама против Републике Хрватске, а у вези са прекограничним поступком процјене утицаја на животну средину и правном заштитом усљед кршења других међународних уговора од Републике Хрватске. Предметни поступци се прије свега односе на механизме доступне у вези са ESPOO конвенцијом, али и Заједничком конвенцијом о сигурности збрињавања радиоактивног отпада и истрошеног нуклеарног горива и Архушком конвенцијом, чије су чланице БиХ и Република Хрватска.

Значај ангажовања међународне канцеларије огледа се у томе да је ток прекограничног поступка о процјени утицаја на животну средину са РХ дошао до кључног стадијума, при чему РХ још увијек не показује довољан степен сарадње и озбиљног разматрања ставова БиХ. Штавише, РХ исказује спремност да упркос противљењу не само јединица локалне самоуправе и многобројних организација, већ и свих институција БиХ, настави са пројектом. Стога и поред именованог правног тима у БиХ, јавља се потреба да БиХ интензивира правне активности у одговору на активности РХ. Ово се нарочито односи на праћење и учешће у прекограничном поступку студије утицаја на животну средину, као и припрему одговарајућих поступака пред међународним институцијама у складу са Стратегијом заштите правног интереса БиХ, а посебно у вези са ESPOO конвенцијом.

Имајући у виду већ исказане ставове Републике Хрватске којима се до сада у највећој мјери игноришу ставови БиХ о овом питању, постоји велика вјероватноћа да ће прекогранични поступак студије утицаја на животну средину постати предмет поступака пред међународним институцијама, а прије свега пред Имплементационим комитетом ESPOO конвенције, а потенцијално и другим међународним институцијама у складу са Стратегијом.

Делегација БиХ, у чијем саставу је био и министар за просторно уређење, грађевинарство и екологију Републике Српске, предузела је бројне дипломатске активности и обавила значајне састанке са представницима Републике Словеније, Аустрије и Мађарске, те представницима Секретаријата ESPOO конвенције и СЕА протокола и Имплементационог комитета у Женеви. На овим састанцима је пружена подршка БиХ у оспоравању намјера РХ за изградњу нуклеарног објекта на граници са БиХ.

Такође, GREENPEACE као највећа глобална организација за заштиту животне средине потврдила је 21. марта 2024. године да Трговска гора, у непосредној близини Новог Града, није рјешење за збрињавање радиоактивног и нуклеарног отпада. Поред тога, GREENPEACE је апеловала на хрватске званичнике да спријече учешће Хрватске у словеначком пројекту Нуклеарне електране „Кршко два“, указујући на то да данас не постоји прихватљиво рјешење за складиштење радиоактивног отпада који се мора чувати у безбједним условима стотинама хиљада година. У апелу се упозорава да не постоји права заштита од могуће катастрофе великих размјера с посљедицама за живот и здравље људи нити механизам обештећењa. Исказана је намјера за одржавање састанка са представништвом GREENPEACE за Централну и Источну Европу, како бисмо их детаљније упознали са вишегодишњим настојањима БиХ да се радиоактивни и нуклеарни отпад не одлаже на Трговској гори.

Презентација првог научног рада који је тематски посвећен проблематици одлагалишта на Трговској гори, под називом „Складиште радиоактивног отпада у граничном подручју између Републике Хрватске и Босне и Херцеговине – перспектива људске безбједности“, аутора проф. др Велибора Лалића и проф. Предрага Ћеранића, одржана је у организацији Министарства за просторно уређење, грађевинарство и екологију 12. априла 2024. године у Административном центру Владе Републике Српске. Интересовање медија је било велико јер је отворен низ нових питања у овој проблематици, као и нове могућности за сљедећа научна истраживања чији резултати ће бити коришћени као докази приликом оспоравања Студије утицаја на животну средину за пројекат на Трговској гори. Према наведеним ауторима уколико би се на граници БиХ и РХ почео одлагати радиоактивни отпад, посљедице би биле вишеструке, од економских аспеката живота, заштите животне средине до безбједности цијеле заједнице, хране али и здравља. Резултати истраживања су показали снажно неслагање локалног становништва Републике Српске са најављеним пројектом и бројне негативне импликације на људску безбједност.

Фонд за финансирање разградње и збрињавања радиоактивног отпада и истрошеног нуклеарног отпада из НЕ Кршко – НЕК је на својој службеној интернет страници објавио да је на локацију Черкезовац допремљена донација од IAEA коју престављају спремници за транспорт радиоактивног отпада. О наведеној чињеници, као и о свим претходним активностима РХ, БиХ није обавијештена службеним путем.

Након сазнања из медија од 22. априла 2024. године да су спремници за складиштење радиоактивног отпада, који представљају донацију IAEA допремљени на локацију бивше касарне Черкезовац на Трговској гори, ово министарство је јавно осудило такво поступање Републике Хрватске, поводом чега је 24. априла 2024. године прослијеђен допис Министарству спољне трговине и економских односа БиХ, као и допис Министарству иностраних послова БиХ, којим су затражене званичне информације. Поред тoга, истог дана је посебним дописом о свему обавијештен Секретаријат за ESPOO конвенцију и SEA протокол.

До дана сачињавања ове информације нисмо обавијештени о званичном ставу Републике Хрватске о извршеној допреми спремника на локацију Черкезовац.

Министарство за просторно уређење, грађевинарство и екологију је 16. маја 2024. године потписало споразум о сарадњи са Правним факултетом Универзитета у Крагујевцу с циљем пружања експертске помоћи за рјешавање актуелних еколошких проблема, са акцентом  на питања која се тичу заштите интереса Републике Српске и БиХ у случају Трговске горе. На састанку који је претходио потписивању наведеног споразума истакнута је спремност Правног факултета у Крагујевцу да се у оквиру својих научноистраживачких капацитета активно укључи у одбрану интереса Републике Српске и БиХ у спречавању Хрватске да изгради нуклеарни објекат – одлагалиште радиоактивног отпада и истрошеног нуклеарног горива у пограничном појасу, свега 850 метара од заштићеног подручја, Парка природа „Уна“.

У Новом Граду је 5. јуна 2024. године обиљежен Свјетски дан заштите животне средине на начин да су на градском кеју, уз ријеку Уну, посађена стабла гинко билобе, која представљају симбол отпора нуклеарним катастрофама. Активности у Новом Граду истакнуте су на мапи Уједињених нација, са надом да ће се апел о угрожавању егзистенције становништва на потенцијално угроженом подручју чути широм свијета, поводом предстојеће пријетње. Овом приликом позвани су сви одговорни у ЕУ и све међународне организације да се прикључе борби да у Черкезовцу не буде изграђено одлагалиште радиоактивног отпада.

Истог дана, представници Министарства за просторно уређење, грађевинарство и екологију присуствовали су Осмој међународној научностручној конференцији „5. јуни – Свјетски дан околиша“, која је одржана у Бихаћу, у организацији Министарства за грађење, просторно уређење и заштиту околиша Унско-санског кантона. Први дан конференције је тематски био посвећен проблематици случаја Трговска гора која је представљена кроз презентације научних радова из области геологије, хидрологије, безбједности и биодиверзитета у контексту могућег угрожавања подручја у непосредној близини Трговске горе, односно територије Републике Српске и то посебно Парка природе „Уна“, као и могуће угрожавање Националног парка „Уна“ на подручју територије Федерације БиХ. На конференцији су презентовани и резултати научних истраживања која су спроведена на територији ФБиХ с циљем утврђивања нултог стања подручја које може бити погођено негативним утицајем, те је истакнута намјера да се прикупи што више научних доказа ради оспоравања Студије утицаја на животну средину за захват Трговска гора, а која се у наредном периоду очекује из Републике Хрватске.

На састанку, који је одржан у Бихаћу 4. јуна 2024. године, експертски тим је закључио да правни тим треба размотрити и иницирати покретање поступка заједничког управљања ријеком Уном, која је природна граница БиХ и Хрватске. Истакнута је потреба да се за ову активност секторски, по групама, размијене подаци из Географског информационог система – ГИС подаци. Према предвиђеним редовним активностима, очекује се да ће Међународна агенција за атомску енергију – IAEA у наредном периоду објавити нови документ о критеријума прихватљивости локације за складиштење радиоактивног отпада – РАО. По објављивању овог документа експертски тим планира одржавање састанака с циљем да се дефинише даља стратегија и употријебе кључни докази овог документа, против складиштења РАО на Черкезовцу, како би правни и експертски тим били што боље припремљени на правовремену и адекватну реакцију и одговоре на Студију утицаја на животну средину, чија се финализација очекује у 2024. години.

Министарство за просторно уређење, грађевинарство и екологију ће наставити да прати све активности које ће се дешавати у наредном периоду, укључујући активно учешће у поступцима који ће се спроводити у Републици Хрватској, а све са циљем да се активирају сви правни и стручни механизми како би се трајно спријечила изградња одлагалишта радиоактивног отпада на Трговској гори. Приоритет свих институција је заштита права на живот и здравље 250.000 грађана који живе у подручју слива ријеке Уне, јер је Трговска гора питање опстанка живота и здравља становништва угроженог подручја. На основу свега наведеног нема сумње да РХ одбија да сарађује и доставља информације о активностима које спроводи на својој територији у вези са изградњом нуклеарног објекта на Трговској гори, угрожавајући на тај начин животе и здравље људи у 13 општина у сливу ријеке Уне, а истовремено уноси узнемиреност за читав регион, а посебно територију БиХ.