**РЕПУБЛИКА СРПСКА**

**ВЛАДА**

**ПРИЈЕДЛОГ**

**ОДЛУКА**

**О ПРОГЛАШЕЊУ ЦРКВЕ „СВЕТОГ АРХАНЂЕЛА МИХАИЛА“ МАНАСТИРА МОШТАНИЦА У КОЗАРСКОЈ ДУБИЦИ СПОМЕНИКОМ КУЛТУРЕ – НЕПОКРЕТНИМ КУЛТУРНИМ ДОБРОМ ОД ИЗУЗЕТНОГ ЗНАЧАЈА**

**Бања Лука, јун 2024. године**

**Приједлог**

На основу члана 70. став 1. тачка 2. Устава Републике Српске и члана 37. став 3. Закона о културним добрима („Службени гласник Републике Српске“, број: 38/22) и члана 177. став 2. Пословника Народне скупштине Републике Српске („Службени гласник Републике Српске“, број: 66/20), Народна скупштина Републике Српске, на \_\_\_\_ сједници од \_\_\_\_\_\_\_\_\_ 2024. године, доноси

**ОДЛУКУ**

**О ПРОГЛАШЕЊУ ЦРКВЕ „СВЕТОГ АРХАНЂЕЛА МИХАИЛА“ МАНАСТИРА МОШТАНИЦА У КОЗАРСКОЈ ДУБИЦИ СПОМЕНИКОМ КУЛТУРЕ – НЕПОКРЕТНИМ КУЛТУРНИМ ДОБРОМ ОД ИЗУЗЕТНОГ ЗНАЧАЈА**

**I**

Oвом одлуком проглашава се Црква „Светог арханђела Михаила“ Манастира Моштаница у Козарској Дубици спомеником културе – непокретним културним добром од изузетног значаја, границе заштићене околине са укупном површином, мјере заштите културног добра и његове околине, сопственик, управљач и предмети од умјетничке и историјске вриједности који се налазе у Цркви „Светог арханђела Михаила“.

**II**

1. Црква „Светог арханђела Михаила” је дио Манастирa Моштаница у Козарској Дубици.
2. Црква „Светог арханђела Михаила“ Манастира Моштаница налази се у сјеверозападном дијелу Републике Српске, 12 km јужно од Козарске Дубице, на сјеверним падинама планине Козаре.
3. Црква „Светог арханђела Михаила“ Манастира Моштаница смјештена је у јужној половини манастирског дворишта, које је ограђено каменом зиданом оградом висине око 2 метра, а главни улаз у манастирску цјелину је преко мостића на ријеци Моштаници са сјеверне стране.
4. Оснивање Манастира Моштанице се везује за досељавање српског православног становништва на простор моштаничког Поткозарја крајем XV вијека, а изворна историјска грађа указује да је тај манастир највјероватније и изграђен током посљедње двије деценије XV вијека.
5. Димензије Цркве „Светог арханђела Михаила“ Манастира Моштаница су: дужина 23,50 метра, ширина 10,50 метара, вањска висина куполе је 21,70 метара и то је чини другим по величини манастирским здањем у Босни, а посебан допринос монументалности храма наглашава начин зидања од фино тесаних масивних квадара лапоровитог кречњака.
6. Црква „Светог арханђела Михаила“ Манастира Моштанице припада групи сакралних грађевина развијене триконхалне основе, са куполом на пресјеку кракова крста, апсидом на источној и припратом на западној страни храма, основну структуру чини уписани крст на четири слободна ослонца.
7. Због периода настанка и архитектонске вриједности Цркве „Светог арханђела Михаила“ Манастира Моштаница, која је притом у највећој мјери сачувала аутентичан изглед, Манастир Моштаница сматра се једним од најзначајнијих српских православних манастира.
8. Као значајан примјер стилске групе триконхалних грађевина развијеног типа, посједује знатне архитектонске вредности, висок ниво изворности декоративног украса на фасадама, а то доприноси посебним умјетничким и естетским вриједностима споменика културе.

**III**

1. Црква „Светог арханђела Михаила“ Манастира Моштаница у Козарској Дубици се налази на к. ч. број 1081 (нови премјер) К. о. Горњоселци, општина Козарска Дубица, а површина уже зоне заштите је 1.237,09 m².
2. Шира зона заштите обухвата сљедеће катастарске честице: к. ч. број 1079, к. ч. број 1082, к. ч. број 1108/1 и к. ч. број 1109 и дијелове: к. ч. бр. 1080, 1087/1, 1088 и 1162 К. о. Горњоселци (нови премјер), а површина шире зоне је 38.957,68 m².
3. Слика приказа граница зона заштите налази се у Прилогу 1. ове одлуке, који је њен саставни дио.

**IV**

Овом одлуком утврђују се мјере заштите уже и шире зоне Цркве „Светог арханђела Михаила“.

**V**

1) Мјере заштите за ужу зону су:

* забрањено је извођење радова који би могли да угрозе цркву и наруше њену аутентичност и културно-историјска својства,
* на овом културном добру, као и у заштићеној зони дозвољене су само интервенције које неће проузроковати измјену битних својстава због којих је добро под заштитом,
* дозвољени су конзерваторско-рестаураторски радови, текуће одржавање и санација, а за давање одобрења за све радове на културном добру надлежан је Републички завод за заштиту културно-историјског и природног насљеђа Републике Српске,
* сви планирани радови на културном добру и у заштићеној зони могу се изводити само уз стручно мишљење и мјере техничке заштите, које прописује Републички завод за заштиту културно-историјског и природног насљеђа Републике Српске,
* уколико се планирају радови на културном добру неопходна је просторно-планска и техничка документација израђена у складу са стручним мишљењем и мјерама техничке заштите, коју је потребно доставити на сагласност Републичком заводу за заштиту културно-историјског и природног насљеђа Републике Српске,
* сви радови који се изводе морају бити под надзором,
* неопходно је обезбиједити културно добро од оштећења, уништења и отуђивања,
* пожељно је увођење нових начина коришћења добра, савремених метода и техника презентације, под условом да ни на који начин не угрожавају добро и ако су у складу са основном функцијом и карактером културног добра,
* у овој зони заштите није дозвољено обављање дјелатности које својим радом (аеро-загађење, бука, вибрације) могу проузроковати негативне ефекте по културно добро.

2) Мјере заштите за ширу зону су:

* дозвољена је нова изградња уколико не угрожава културно добро уз стручно мишљење, мјере заштите и сагласности Републичког завода за заштиту културно-историјског и природног насљеђа,
* уколико се планирају радови у овој зони заштите, неопходно је израдити просторно-планску и техничку документацију усклађену са стручним мишљењем и мјерама техничке заштите, коју је потребно доставити на сагласност Републичком заводу за заштиту културно-историјског и природног насљеђа,
* сви радови који се изводе морају бити под надзором Републичког завода за заштиту културно-историјског и природног насљеђа,
* забрањено је извођење грађевинских радова, промјена облика терена и коришћење земљишта у оквиру заштићене околине културног добра, а који могу имати негативан утицај на културно добро,
* дозвољене интервенције на спомен-обиљежју Петру Поповићу Пецији обухватају радове на текућем одржавању спомен-обиљежја, конзервацији, санацији и рестаурацији, уз детаљне услове и одобрење службе заштите.

**VI**

Сопственик и управљач Цркве „Светог арханђела Михаила“ Манастира Моштаница је Српско-православни манастир „Светог арханђела Михаила” Моштаница.

**VII**

Предмети од умјетничке и историјске вриједности који се налазе у Цркви „Светог арханђела Михаила“ Манастира Моштаница су:

* + икона Богородице са Христом у наручју, на стубу у наосу,
  + златоткана обућа Светог Василија Острошког и
  + кључ из Манастира Моштанице.

**VIII**

Ова одлука ступа на снагу осмог дана од дана објављивања у „Службеном гласнику Републике Српске“.

Број: /24 ПРЕДСЈЕДНИК

Датум: 2024. године НАРОДНЕ СКУПШТИНЕ

Бања Лука

Ненад Стевандић

**ПРИЛОГ 1**



**ОБРАЗЛОЖЕЊЕ**

**ПРИЈЕДЛОГА ОДЛУКЕ О ПРОГЛАШЕЊУ ЦРКВЕ „СВЕТОГ АРХАНЂЕЛА МИХАИЛА“ МАНАСТИРА МОШТАНИЦА У КОЗАРСКОЈ ДУБИЦИ СПОМЕНИКОМ КУЛТУРЕ – НЕПОКРЕТНИМ КУЛТУРНИМ ДОБРОМ ОД ИЗУЗЕТНОГ ЗНАЧАЈА**

**I ПРАВНИ ОСНОВ**

Уставно-правни основ за доношење Одлуке о проглашењу Цркве „Светог арханђела Михаила“ Манастира Моштаница у Козарској Дубици спомеником културе – непокретним културним добром од изузетног значаја, садржан је у члану 70. став 1. тачка 2. Устава Републике Српске, којим је прописано да Народна скупштина Републике Српске доноси законе, друге прописе и опште акте. Такође, правни основ је садржан и у члану 37. став 3. Закона о културним добрима („Службени гласник Републике Српске“, број 38/22), којим је прописано да Народна скупштина Републике Српске доноси одлуку о проглашењу културног добра од изузетног значаја.Такође, чланом 177. став 2. Пословника Народне скупштине Републике Српске („Службени гласник Републике Српске“, број 66/20) прописано је да Народна скупштина доноси законе, друге прописе и опште акте, план развоја, просторни план, буџет, декларације, резолуције, препоруке, одлуке и закључке.

**II УСКЛАЂЕНОСТ СА УСТАВОМ, ПРАВНИМ СИСТЕМОМ И ПРАВИЛИМА ЗА ИЗРАДУ ЗАКОНА И ДРУГИХ ПРОПИСА** **РЕПУБЛИКЕ СРПСКЕ**

Према Мишљењу Републичког секретаријата за законодавство број: 22.04-020-1588/24 од 14. јуна 2024. године, уставно-правни основ за доношење ове одлуке садржан је у члану 70. став 1. тачка 2. Устава Републике Српске, којим је прописано да Народна скупштина Републике Српске доноси законе, друге прописе и опште акте. Чланом 37. став 3. Закона о културним добрима („Службени гласник Републике Српске“, број 38/22) прописано је да Народна скупштина Републике Српске доноси одлуку о проглашењу културног добра од изузетног значаја. Такође, чланом 177. став 2. Пословника Народне скупштине Републике Српске („Службени гласник Републике Српске“, број 66/20), прописано је да Народна скупштина доноси законе, друге прописе и опште акте, план развоја, просторни план, буџет, декларације, резолуције, препоруке, одлуке и закључке.

Овом одлуком проглашава се Црква „Светог арханђела Михаила“ Манастира Моштаница у Козарској Дубици непокретним културним добром од изузетног значаја, границе заштићене околине са укупном површином и мјере заштите културног добра и његове околине, сопственик, управљач и предмети од умјетничке и историјске вриједности који се налазе у Цркви „Светог арханђела Михаила“.

Обрађивач Одлуке је, у складу са чланом 44. Правила за израду закона и других прописа Републике Српске („Службени гласник Републике Српске“, број 24/14), навео разлоге за доношење ове одлуке, наводећи да Црква „Светог арханђела Михаила“ Манастира Моштаница у Козарској Дубици посједује историјске, духовне, естетске, друштвене и културне вриједности на основу којих се предлаже да се прогласи за непокретно културно добро од изузетног значаја у складу са Законом о културним добрима.

У складу са чланом 36. став 1. тачка 9) Пословника о раду Владе Републике Српске и Смјерницама за консултације у изради прописа и других општих аката („Службени гласник Републике Српске“, број 86/22), обрађивач је спровео консултације са јавношћу и навео је да нису достављене писмене примједбе заинтересоване јавности.

С обзиром на то да постоји уставно-правни основ за доношење ове одлуке, да је усаглашена са Уставом Републике Српске, правним системом и Правилима за израду закона и других прописа Републике Српске, мишљење је Републичког секретаријата за законодавство да се Приједлог одлуке о проглашењу Цркве „Светог арханђела Михаила“ Манастира Моштаница у Козарској Дубици спомеником културе – непокретним културним од изузетног значаја може упутити даље на разматрање.

**III УСКЛАЂЕНОСТ СА ПРАВНИМ ПОРЕТКОМ ЕВРОПСКЕ УНИЈЕ**

Према Мишљењу Министарства за европске интеграције и међународну сарадњу, број 17.03-020-1728/24 од 17. јуна 2024. године, а након увида у прописе Европске уније и анализе одредаба Приједлога одлуке о проглашењу Цркве „Светог арханђела Михаила” Манастира Моштаница у Козарској Дубици спомеником културе – културним добром од изузетног значаја није установљено да постоје обавезујући секундарни извори права Европске уније који уређују материју достављене одлуке. Због тога у Изјави о усклађености стоји оцјена „непримјењиво“.

**IV РАЗЛОЗИ ЗА ДОНОШЕЊЕ ОДЛУКЕ**

Црква „Светог арханђела Михаила“ Манастира Моштаница у Козарској Дубици је споменик културе – непокретно културно добро од изузетног значаја, важан свједок религијског и политичког живота српског народа који посједује истакнуте историјске и духовне вриједности.

Својим изузетним положајем у планинском подручју богатом листопадним и црногоричним шумама и изворским водама посједује знатне амбијенталне и природне вриједности.

Као значајан примјер стилске групе триконхалних грађевина развијеног типа, посједује знатне архитектонске вриједности.

Висок ниво изворности декоративног украса на фасадама доприноси посебним умјетничким и естетским вриједностима споменика културе.

Према историјској, духовној, естетској, друштвеној и културној вриједности, односно својствима на основу којих се предлаже проглашење културног добра, Црква „Светог арханђела Михаила“ Манастира Моштаница у Козарској Дубици је валоризована као културно добро од изузетног значаја за Републику Српску.

**V ОБРАЗЛОЖЕЊЕ ПРЕДЛОЖЕНИХ РЈЕШЕЊА**

Тачком I ове одлуке Црква „Светог арханђела Михаила“ Манастира Моштаница у Козарској Дубици проглашава се непокретним културним добром и спомеником културе од изузетног значаја.

Тачком II ове одлуке описано je непокретно културно добро, наведена је локација Цркве „Светог арханђела Михаила“ Манастира Моштаницe, вријеме настанка манастира, позиција цркве у оквиру манастира, стилске одлике сакралне триконхалне грађевине развијеног типа, архитектонске одлике, димензије, као и значај манастира у духовном, историјском и културном контексту.

Тачком III ове одлуке прописано је на којим катастарским честицама се налази Црква „Светог арханђела Михаила“ Манастира Моштаница, утврђене су границе заштићене околине, односно катастарски и земљишнокњижни подаци и укупна површина заштићених зона.

Тачком IV ове одлуке прописано је утврђивање мјера заштите уже и шире зоне.

Тачком V ове одлуке утврђене су све мјере заштите за ужу и ширу зону Цркве „Светог арханђела Михаила“ Манастира Моштаница.

Тачком VI ове одлуке утврђен је сопственик и управљач овог културног добра.

У тачки VII ове одлуке наведен је списак предмета од умјетничке и историјске вриједности који се налазе у Цркви „Светог арханђела Михаила“.

Тачком VIII прописано је да ова одлука ступа на снагу осмог дана од дана објављивања у „Службеном гласнику Републике Српске“.

**VI ПРОЦЈЕНА УТИЦАЈА ЗАКОНА, ДРУГИХ ПРОПИСА И ОПШТИХ АКАТА**

**НА УВОЂЕЊЕ НОВИХ, ИЗМЈЕНУ ИЛИ УКИДАЊЕ ПОСТОЈЕЋИХ**

**ФОРМАЛНОСТИ КОЈЕ ОПТЕРЕЋУЈУ ПРИВРЕДНО ПОСЛОВАЊЕ**

Тачком V подтачка 1) алинеја друга, а у вези са тачком X Одлуке о процјени утицаја прописа („Службени гласник Републике Српске“, број 8/23), процјена утицаја прописа не спроводи се на прописе којима се не разрађују формалности. Имајући у виду да се овом одлуком не утврђују, нити разрађују формалности, није потребно спроводити Процјену утицаја на прописе, односно није потребно  мишљење о процјени утицаја које даје Министарство привреде и предузетништва.

**VII УЧЕШЋЕ ЈАВНОСТИ И КОНСУЛТАЦИЈЕ У ИЗРАДИ ОДЛУКЕ**

Републички завод за заштиту културно-историјског и природног насљеђа Републике Српске објавио је, ради доступности јавности, информацију да се води поступак за проглашење Цркве „Светог арханђела Михаила“ Манастира Моштаница у Козарској Дубици спомеником културе – непокретним културним добром од изузетног значаја, на својој интернет страници и јавно огласио текст Елабората о утврђивању Цркве „Светог арханђела Михаила“ Манастира Моштаница у Козарској Дубици непокретним културним добром од изузетног значаја, у периоду од 14. децембра 2023. године до 14. јануара 2024. године, ради давања мишљења о намјери и намјени коришћења могућности спровођења мјера заштите.

У назначеном периоду јавног увида Заводу нису достављене писмене примједбе заинтересоване јавности.

**VIII ФИНАНСИЈСКА СРЕДСТВА**

За доношење и спровођење ове одлуке нису потребна додатна средства из буџета Републике Српске.